**ZAKON O VISOKOM OBRAZOVANJU I ZNANSTVENOJ DJELATNOSTI**

**PRVI DIO**

**OPĆE ODREDBE**

***Predmet normiranja***

**Članak 1.**

(1) Ovim Zakonom propisuju se temeljna načela obavljanja djelatnosti visokog obrazovanja, znanstvene i umjetničke djelatnosti. Propisuje se osnivanje i djelovanje ustanova u sustavu visokog obrazovanja, znanstvene i umjetničke djelatnosti, postupak zapošljavanja na radna mjesta i napredovanje nastavnika, znanstvenika i suradnika zaposlenih u ovim ustanovama te njihova prava i obveze, kao i osnovna pitanja izvođenja studija te prava i obveze studenata, obavljanje znanstvene i umjetničke djelatnosti, potpora obavljanju ovih djelatnosti, financiranje visokog obrazovanja, znanstvene i umjetničke djelatnosti te se propisuje obavljanje nadzora i prekršajne odredbe.

 (2) Izrazi koji se koriste u ovom Zakonu, a imaju rodno značenje koriste se neutralno i odnose se jednako na muški i ženski rod.

***Osnovna načela visokog obrazovanja, znanstvene i umjetničke djelatnosti***

**Članak 2.**

(1) Djelatnost visokog obrazovanja te znanstvena i umjetnička djelatnost od interesa su za Republiku Hrvatsku te su dio međunarodnog, posebno europskog obrazovnog, znanstvenog i umjetničkog prostora.

(2) Visoko obrazovanje temelji se na:

1. europskoj humanističkoj i demokratskoj tradiciji te europskom sustavu visokog obrazovanja,
2. otvorenosti visokih učilišta prema javnosti, građanima i lokalnoj zajednici,
3. uzajamnosti i partnerstvu pripadnika akademske zajednice,
4. nedjeljivosti nastavnog rada i znanstvenog istraživanja, odnosno umjetničkog stvaralaštva na sveučilištima,
5. jedinstvu stručnog i obrazovnog rada u svrhu osposobljavanja za specifična stručna znanja i vještine,
6. konceptu cjeloživotnog obrazovanja,
7. obvezi razvijanja društvene odgovornosti studenata i drugih članova akademske zajednice te
8. interakciji s društvenom zajednicom.

(3) Djelatnost visokog obrazovanja obavlja se kao javna služba.

(4) Znanstvena i umjetnička djelatnost temelji se na:

1. slobodi i autonomiji znanstvenog i umjetničkog stvaralaštva,
2. otvorenoj znanosti,
3. etičnosti znanstvenika i umjetnika,
4. javnoj dostupnosti rezultata znanstvenih istraživanja i umjetničkog stvaralaštva,
5. istraživanjima u svrhu inovacija i razvoja tehnologija u Europskom istraživačkom prostoru,
6. povezanosti sa sustavom obrazovanja,
7. međunarodnim mjerilima kvalitete,
8. poticanju i prihvaćanju specifičnosti nacionalnih sadržaja,
9. zaštiti intelektualnog vlasništva te
10. društvenoj odgovornosti znanstvenika i umjetnika.

 (5) Jamči se sloboda znanstvenog i umjetničkog stvaralaštva.

***Akademska zajednica***

**Članak 3.**

1. Akademsku zajednicu čine nastavnici, znanstvenici, suradnici, studenti i drugi sudionici u procesu visokog obrazovanja.
2. Članovima akademske zajednice jamče se akademske slobode, koje posebno obuhvaćaju slobodu znanstvenog istraživanja i umjetničkog stvaralaštva, slobodu izražavanja, objavljivanja i poučavanja, slobodu izražavanja mišljenja o sustavu i ustanovi u kojima djeluju, pravo na međusobnu suradnju i udruživanje te pravo na izravno i neizravno participiranje u kolegijalnim tijelima upravljanja i stručnim tijelima ustanova u sustavu visokog obrazovanja, znanstvene i umjetničke djelatnosti.
3. Članovi akademske zajednice u radu trebaju štiti znanstvenu istinu i istraživačku nepristranost, poštovati autorska prava te postupati odgovorno prema društvenoj zajednici u kojoj djeluju. Članovi akademske zajednice obvezni su poštovati etička načela pri znanstvenom istraživanju, umjetničkom stvaralaštvu i poučavanju te rezultate znanstvenog istraživanja učiniti dostupnim javnosti. Članovi akademske zajednice obvezni su svoje odnose temeljiti na međusobnom povjerenju te poštovanju dostojanstva svake osobe.

***Akademska samouprava i autonomija sveučilišta***

**Članak 4.**

(1) Visoko obrazovanje u Republici Hrvatskoj temelji se na akademskoj samoupravi svih visokih učilišta i autonomiji sveučilišta u skladu s Ustavom, međunarodnim ugovorima i ovim Zakonom.

(2) Akademska samouprava obuhvaća:

1. utvrđivanje pravila studiranja i upisa studenata,
2. predlaganje, odnosno izbor čelnika te izbor nastavnika i
3. upravljanje financijskim i drugim resursima, u skladu s načelom javne odgovornosti, ovim Zakonom i drugim propisima.

(3) Autonomija sveučilišta obuhvaća:

1. uređenje unutarnjeg ustroja u skladu s ovim Zakonom,
2. utvrđivanje obrazovnih, znanstvenih, umjetničkih i stručnih programa,
3. odlučivanje o prihvaćanju projekata i međunarodnoj suradnji,
4. financijsku autonomiju u sklopu programskog ugovora u skladu s ovim Zakonom i
5. ostale oblike autonomije u skladu s ovim Zakonom.
6. Prostor sveučilišta je nepovrediv. Nadležna državna tijela na prostoru sveučilišta mogu uredovati samo uz suglasnost rektora ili na temelju odluke nadležnog suda ili u slučaju neposredne opasnosti za život i zdravlje ljudi ili imovinu veće vrijednosti.
7. Državna tijela ovlaštena obavljati inspekcijski nadzor mogu djelovati na prostoru sveučilišta bez suglasnosti rektora, u skladu s propisima kojima se opropisuje obavljanje inspekcijskog nadzora.
8. Pretraga prostora sveučilišta može se poduzeti bez nazočnosti rektora, odnosno osobe koju on ovlasti, samo ako se bez opravdanog razloga nisu odazvali pravodobnom pozivu.

***Podredna primjena propisa***

**Članak 5.**

1. Na pitanja ustroja i upravljanja ustanovama u sustavu visokog obrazovanja te znanstvene i umjetničke djelatnosti koja nisu drukčije uređena ovim Zakonom, primjenjuju se propisi kojima su uređene ustanove.
2. Postupak inicijalne akreditacije i reakreditacije ustanova iz drugoga dijela ovoga Zakona te postupak inicijalne akreditacije i reakreditacije studijskih programa provodi se u skladu s propisima kojima se uređuje osiguravanje kvalitete u visokom obrazovanju i znanosti.
3. Na postupak kojim se odlučuje o pravima i obvezama nastavnika, znanstvenika, suradnika i studenata, osim na postupak zapošljavanja na slobodna radna mjesta, kao i na postupak koji vode matični odbori i matična povjerenstva primjenjuju se odredbe zakona kojim je uređen opći upravni postupak.

**DRUGI DIO**

**USTANOVE U SUSTAVU VISOKOG OBRAZOVANJA, ZNANSTVENE I UMJETNIČKE DJELATNOSTI**

**Glava I.**

**VISOKA UČILIŠTA**

***Visoko učilište***

**Članak 6.**

(1) Visoko učilište osniva se s ciljem obavljanja djelatnosti visokog obrazovanja te znanstvene, umjetničke i stručne djelatnosti.

(2) Visoko učilište je sveučilište, fakultet, umjetnička akademija i veleučilište.

(3) Visoko učilište je ustanova. Temeljni opći akt visokog učilišta je statut.

(4) Iznimno od stavka 3. ovoga članka javno visoko učilište osnovano za potrebe vojnog, policijskog i diplomatskog obrazovanja može biti ustrojeno kao ustrojbena jedinica nadležnoga ministarstva.

***Osnivanje visokog učilišta***

**Članak 7.**

(1) Visoko učilište osniva se kao javno ili privatno visoko učilište.

(2) Javno visoko učilište osniva Republika Hrvatska. Hrvatski sabor zakonom osniva javno sveučilište. Vlada Republike Hrvatske uredbom osniva javno veleučilište. Sveučilište, odnosno nadležno ministarstvo odlukom osniva javni fakultet ili umjetničku akademiju. Osnivačka prava nad javnim visokim učilištem u ime Republike Hrvatske obavlja ministarstvo nadležno za poslove znanosti i obrazovanja (u daljnjem tekstu: Ministarstvo), u skladu s ovim Zakonom i aktom o osnivanju.

(3) Privatno visoko učilište osniva fizička ili pravna osoba.

(4) Jedinica lokalne i područne (regionalne) samouprave ne može osnovati visoka učilišta.

(5) Visoko učilište osniva se nakon ishođene dopusnice za rad visokog učilišta koja se donosi u postupku inicijalne akreditacije, koji provodi Agencija za znanost i visoko obrazovanje (u daljnjem tekstu: Agencija) uz suglasnost Ministarstva.

***Naziv visokog učilišta i znanstvenog instituta***

**Članak 8.**

1. Naziv sveučilište, fakultet, umjetnička akademija, veleučilište i znanstveni institut mogu nositi samo ustanove osnovane u skladu s ovim Zakonom.
2. Umjetnička akademija u svom nazivu umjesto riječi umjetnička može koristiti naziv područja umjetnosti u kojemu djeluje.
3. Suglasnost na naziv visokog učilišta koji izvodi studije u području reguliranih profesija daje Ministarstvo.
4. Ako pravna osoba koja nije osnovana u skladu s ovim Zakonom u nazivu koristi neki od pojmova propisanih u stavku 1. ovoga članka, sud ili drugo nadležno državno tijelo neće odobriti upis u odgovarajući registar pravne osobe ili njezine podružnice.

***Upis u Upisnik visokih učilišta***

**Članak 9.**

1. Visoko učilište može započeti obavljati djelatnost nakon upisa u Upisnik visokih učilišta.
2. Upis visokog učilišta u Upisnik visokih učilišta provodi se na temelju pozitivnog akreditacijskog odobrenja koje izdaje Agencija.
3. Upisnik visokih učilišta vodi Ministarstvo. Ministar nadležan za poslove znanosti i obrazovanja (u daljnjem tekstu: ministar) pravilnikom propisuje ustroj i način vođenja Upisnika visokih učilišta te postupak upisa i brisanja.

**Poglavlje I.**

**Sveučilište**

***Sveučilište***

**Članak 10.**

1. Sveučilište obavlja djelatnost visokog obrazovanja, znanstvenu odnosno umjetničku djelatnost i stručnu djelatnost u najmanje dva znanstvena područja, odnosno u znanstvenom i umjetničkom području te u najmanje tri polja. Sveučilište može obavljati i druge djelatnosti u skladu sa zakonom i statutom.
2. Sveučilište kao sastavnicu s pravnom osobnosti može osnovati fakultet ili umjetničku akademiju.
3. Sveučilište kao sastavnicu bez pravne osobnosti može osnovati odjel, institut, centar, zavod ili drugu ustrojbenu jedinicu sveučilišta.
4. Sveučilište može osnovati pravnu osobu čijom se osnovnom djelatnošću ostvaruje misija sveučilišta te se zadovoljavaju potrebe studenata i sveučilišta.
5. Unutarnji ustroj sveučilišta i njegovih sastavnica propisuje se statutom sveučilišta u skladu s ovim Zakonom.

***Tijela sveučilišta***

**Članak 11.**

1. Sveučilištem upravljaju senat i rektor. Rad javnog sveučilišta i njegovih sastavnica nadzire sveučilišno vijeće.
2. Sveučilište može imati i druga nadzorna, stručna i savjetodavna tijela. Sastav, način osnivanja, djelokrug i ovlasti ovih tijela propisuje se statutom, u skladu s ovim Zakonom.

***Senat***

**Članak 12.**

1. Senat sveučilišta čine:

1. rektor,

2. čelnici sastavnica sveučilišta,

3. predstavnici zaposlenika na znanstveno-nastavnim, suradničkim i drugim radnim mjestima,

4. studentski predstavnici te

5. drugi članovi u skladu sa statutom sveučilišta.

(2) Sastav senata, izbor članova senata i mandat propisuje se statutom sveučilišta. Studentski predstavnici koje biraju studenti u skladu sa zakonom kojim se uređuju studentske organizacije i statutom sveučilišta, čine najmanje 15% članova senata.

(3) Senat ima sljedeće ovlasti:

1. donosi odluke o nastavnim, znanstvenim i/ili umjetničkim i stručnim pitanjima,
2. donosi statut i druge opće akte propisane statutom,
3. donosi misiju i strategiju razvoja sveučilišta,
4. usvaja prijedlog programskog ugovora,
5. donosi sveučilišni proračun i financijski plan,
6. odlučuje o statusnim promjenama sveučilišta,
7. daje suglasnost na statut fakulteta, umjetničke akademije i druge pravne osobe čijom se osnovnom djelatnošću ostvaruje misija sveučilišta te se zadovoljavaju potrebe studenata i sveučilišta,
8. odlučuje o osnivanju i ukidanju te promjeni statusa sastavnica,
9. odlučuje o osnivanju pravne osobe čijom se osnovnom djelatnošću ostvaruje misija sveučilišta te se zadovoljavaju potrebe studenata i sveučilišta,
10. provodi postupak izbora i postupak razrješenja rektora i prorektora,
11. imenuje čelnike pravnih osoba koje osnivaju sveučilišta,
12. donosi dodatne kriterije za izbor na znanstveno-nastavna, umjetničko-nastavna, znanstvena, nastavna, suradnička i stručna radna mjesta zaposlenika sveučilišta,
13. provodi reizbore i izbore na znanstveno-nastavna, umjetničko-nastavna, znanstvena, nastavna, suradnička i stručna radna mjesta zaposlenika sveučilišta,
14. provodi reizbore i izbore naslovnih nastavnika sveučilišta,
15. provodi postupak stjecanja doktorata ili povjerava sastavnicama provedbu postupka stjecanja doktorata,
16. dodjeljuje počasne doktorate,
17. bira profesore emerituse i znanstvenike emerituse,
18. usvaja godišnje izvješće rektora i
19. obavlja druge poslove u skladu sa statutom i drugim općim aktima sveučilišta.

(4) Senat odluke donosi na sjednicama. Sjednicu saziva i njome predsjeda rektor. Način rada i odlučivanja senata propisuje se poslovnikom o njegovu radu. Na sjednice senata poziva se predstavnik reprezentativnih sindikata na sveučilištu u djelatnosti znanosti i visokog obrazovanja koji sudjeluje u radu senata bez prava glasa.

(5) Studentski predstavnici u senatu imaju pravo suspenzivnog veta pri odlučivanju o pitanjima promjene uvjeta studija, izmjene nastavnih programa i izvedbenog plana studija, pitanjima studentskog standarda te drugim pitanjima važnim za studente koja su utvrđena statutom sveučilišta. Način upotrebe suspenzivnog veta i potrebna većina prilikom obveznoga ponovnog odlučivanja propisuju se statutom sveučilišta. Studentski predstavnici u senatu ne sudjeluju u glasanju u postupku izbora nastavnika i suradnika na radna mjesta te u postupku izbora rektora i prorektora.

***Rektor***

**Članak 13.**

1. Rektor je čelnik sveučilišta. Retor predstavlja i zastupa sveučilište te odgovara za zakonitost rada sveučilišta. Rektor ima ovlasti i obveze ravnatelja ustanove.
2. Rektor ima sljedeće ovlasti:
3. organizira rad i poslovanje sveučilišta,
4. saziva i predsjeda sjednicama senata,
5. predlaže senatu donošenje općih akata te donosi opće akte, osim onih koje u skladu sa statutom donosi senat,
6. u suradnji s čelnicima sastavnica izrađuje prijedlog programskog ugovora sveučilišta,
7. predlaže sveučilišni proračun i financijski plan,
8. upravlja izvršenjem sveučilišnog proračuna u skladu s ovim Zakonom, statutom sveučilišta i odredbama programskog ugovora,
9. upravlja imovinom sveučilišta uz suglasnost senata i
10. obavlja druge poslove utvrđene zakonom, statutom i drugim općim aktima sveučilišta.
11. Rektor je obvezan podnijeti senatu i sveučilišnom vijeću godišnje izvješće o provedbi strategije razvoja sveučilišta, izvješće o poslovanju i provedbi programskog ugovora te druga izvješća propisana statutom sveučilišta.
12. Rektoru u radu pomažu prorektori. Prorektore imenuje i razrješava senat na prijedlog rektora.

***Izbor i razrješenje rektora***

**Članak 14.**

1. Rektora javnoga sveučilišta bira senat iz reda redovitih profesora i redovitih profesora u trajnom izboru.
2. Na javnom sveučilištu rektor zasniva radni odnos u punom radnom vremenu.
3. Postupak i uvjeti izbora rektora propisuju se statutom sveučilišta. Ako u postupku izbora rektor ne bude izabran, izbori će se ponoviti.
4. Mandat rektora na javnom sveučilištu traje šest godina i ne može se ponoviti.
5. Rektoru mandat prestaje prije vremena na koje je izabran:
6. Umirovljenjem,
7. prestankom ugovora o radu u punom radnom vremenu,
8. prelaskom na drugu dužnost ili
9. zasnivanjem radnog odnosa s drugom pravnom osobom.
10. Rektor može biti razriješen prije vremena na koje je izabran:
11. ako zatraži razrješenje,
12. ako nastupe razlozi koji prema zakonu, statutu sveučilišta ili propisima o radu dovode do prestanka radnog odnosa,
13. ako ne postupa prema zakonu, statutu sveučilišta i drugim općim aktima ili ne izvršava odluke senata i sveučilišnog vijeća ili
14. ako nesavjesnim ili nepravilnim radom prouzroči sveučilištu ili sastavnici veću štetu ili ako zanemaruje ili nesavjesno obavlja svoje dužnosti.
15. Postupak razrješenja rektora javnoga sveučilišta pokreće se na prijedlog sveučilišnog vijeća ili jedne trećine članova senata u skladu sa statutom sveučilišta. O razrješenju rektora odlučuje senat natpolovičnom većinom glasova svih članova. Sjednicom senata na kojoj se odlučuje o razrješenju rektora predsjeda najstariji član senata.
16. Ako rektor nije izabran u postupku izbora ili ako rektoru prestane mandat, odnosno ako je razriješen dužnosti prije vremena na koje je izabran, do izbora rektora na javnom sveučilištu senat imenuje vršitelja dužnosti rektora iz reda redovitih profesora i redovitih profesora u trajnom izboru najdulje do godinu dana.

***Sveučilišno vijeće***

**Članak 15.**

1. Sveučilišno vijeće na javnom sveučilištu sastoji se od sedam članova. Tri člana sveučilišnog vijeća imenuje senat sveučilišta, a tri člana osnivač. Predsjednika sveučilišnog vijeća imenuju članovi ovoga vijeća zajednički. Ako članovi sveučilišnog vijeća zajednički ne imenuju predsjednika u roku tri mjeseca od dana imenovanja posljednjeg člana ovoga vijeća, predsjednika sveučilišnog vijeća imenuje Vlada Republike Hrvatske.
2. Članovi sveučilišnog vijeća koje imenuje osnivač ne smiju biti državni dužnosnici, članovi Nacionalnog vijeća za visoko obrazovanje, znanost i tehnološki razvoj, službenici Ministarstva niti zaposlenici i vanjski suradnici tog sveučilišta.
3. Mandat članova sveučilišnog vijeća na javnom sveučilištu traje šest godina. Ako članu sveučilišnog vijeća prestane dužnost prije isteka mandata, novi član imenuje se do isteka mandata u postupku propisanom ovim Zakonom.
4. Sveučilišno vijeće brine se o zakonitosti rada javnoga sveučilišta, racionalnoj uporabi materijalnih i kadrovskih resursa te ima sljedeće ovlasti:
5. potvrđuje strategiju razvoja sveučilišta,
6. potvrđuje prijedlog programskog ugovora,
7. potvrđuje godišnje izvješće o provedbi strategije razvoja sveučilišta te izvješće o poslovanju i provedbi programskog ugovora,
8. nadzire provedbu odluka senata i rektora,
9. nadzire izvršenje sveučilišnog proračuna i financijskog plana te upravljanje financijskim sredstvima u skladu sa zakonom i statutom sveučilišta,
10. pokreće postupak razrješenja rektora,
11. daje suglasnost na prijedlog za osnivanje pravne osobe čijom se osnovnom djelatnošću ostvaruje misija sveučilišta te se zadovoljavaju potrebe studenata i sveučilišta ili
12. obavlja druge poslove u skladu sa statutom i drugim općim aktima sveučilišta.
13. Sveučilišno vijeće odluke donosi na sjednicama. Sjednicu saziva i njome predsjeda predsjednik sveučilišnog vijeća. Način rada i odlučivanja sveučilišnog vijeća propisuje se poslovnikom o radu sveučilišnog vijeća koji donosi sveučilišno vijeće.
14. Sveučilišno vijeće je obvezno podnijeti osnivaču godišnje izvješće o radu sveučilišta. Ovo izvješće dostavlja se na znanje senatu te se objavljuje na mrežnim stranicama sveučilišta.
15. Ako posumnja u nepravilnost u radu sveučilišta, sveučilišno vijeće obvezno je upozoriti senat i rektora te predložiti mjere koje je nužno poduzeti radi otklanjanja nepravilnosti. Ako na temelju takvog upozorenja tijela sveučilišta ne otklone nepravilnost u radu, sveučilišno vijeće može sazvati sjednicu senata radi raspravljanja tog pitanja.
16. Članstvo u sveučilišnom vijeću prestaje istekom mandata, razrješenjem ili ostavkom.
17. Sastav, djelokrug i način izbora članova sveučilišnog vijeća privatnog sveučilišta propisuju se statutom.

***Statusne promjene javnog sveučilišta***

**Članak 16.**

(1) Senat javnoga sveučilišta može predložiti Vladi Republike Hrvatske izdvajanje fakulteta, umjetničke akademije ili više fakulteta i/ili umjetničkih akademija iz sastava postojećega javnog sveučilišta i osnivanje novoga javnog sveučilišta odlukom donesenom natpolovičnom većinom svih članova te odlukom fakultetskog i/ili akademijskog vijeća sastavnica koje se izdvajaju.

(2) Postupak statusnih promjena javnog sveučilišta propisuje se statutom sveučilišta.

(3) Protiv odluke o statusnim promjenama javnog sveučilišta žalba nije dopuštena, ali može se pokrenuti upravni spor.

**Poglavlje II.**

**Fakultet i umjetnička akademija**

***Fakultet i umjetnička akademija***

**Članak 17.**

1. Fakultet je sastavnica sveučilišta s pravnom osobnosti koja obavlja djelatnost visokog obrazovanja, znanstvenu i stručnu djelatnost.
2. Umjetnička akademija je sastavnica sveučilišta s pravnom osobnosti koja obavlja djelatnost visokog obrazovanja, umjetničku i stručnu djelatnost.
3. Unutarnje ustrojstvo fakulteta, odnosno umjetničke akademije propisuje se statutom. Statut fakulteta, odnosno umjetničke akademije mora biti u skladu sa statutom sveučilišta.
4. Položaj vjerskog fakulteta, odnosno umjetničke akademije kao sastavnice javnoga sveučilišta uređuje se ugovorom između sveučilišta i osnivača vjerskog fakulteta, odnosno umjetničke akademije, uz pridržavanje međunarodnih ugovora.

***Tijela fakulteta i umjetničke akademije***

**Članak 18.**

1. Fakultetom upravljaju fakultetsko vijeće i dekan. Umjetničkom akademijom upravljaju akademijsko vijeće i dekan.
2. Fakultet, odnosno umjetnička akademija može imati i druga nadzorna, stručna i savjetodavna tijela. Sastav, način osnivanja, djelokrug i ovlasti ovih tijela propisuju se statutom fakulteta, odnosno umjetničke akademije u skladu s ovim Zakonom.

***Fakultetsko, odnosno akademijsko vijeće***

**Članak 19.**

1. Fakultetsko, odnosno akademijsko vijeće čine:
2. dekan,
3. predstavnici nastavnika, suradnika i drugih zaposlenika te
4. studentski predstavnici.
5. Sastav fakultetskog, odnosno akademijskog vijeća, izbor članova ovoga vijeća i mandat propisuju se statutom fakulteta, odnosno umjetničke akademije. Studentski predstavnici koje biraju studenti u skladu sa zakonom kojim se uređuju studentske organizacije i statutom fakulteta, odnosno umjetničke akademije čine najmanje 15 % članova ovoga vijeća.

(3) Fakultetsko, odnosno akademijsko vijeće ima sljedeće ovlasti:

1. donosi odluke o nastavnim, znanstvenim i/ili umjetničkim i stručnim pitanjima,
2. donosi statut i druge opće akte propisane statutom,
3. donosi misiju i strategiju razvoja fakulteta, odnosno umjetničke akademije,
4. usvaja prijedlog programskog ugovora fakulteta, odnosno umjetničke akademije,
5. donosi proračun i financijski plan fakulteta, odnosno umjetničke akademije,
6. provodi postupak izbora i postupak razrješenja dekana i prodekana,
7. donosi dodatne kriterije za izbor na znanstveno-nastavna, umjetničko-nastavna, znanstvena, nastavna, suradnička i stručna radna mjesta zaposlenika,
8. provodi reizbore i izbore na znanstveno-nastavna, umjetničko-nastavna, znanstvena, nastavna, suradnička i stručna radna mjesta zaposlenika,
9. utvrđuje broj upisnih mjesta na pojedinom studiju,
10. provodi reizbore i izbore naslovnih nastavnika,
11. bira profesore emerituse i znanstvenike emerituse,
12. usvaja godišnje izvješće dekana i
13. obavlja druge poslove u skladu sa statutom i drugim općim aktima fakulteta, odnosno umjetničke akademije.

(4) Fakultetsko, odnosno akademijsko vijeće odluke donosi na sjednicama. Sjednicu saziva i njome predsjeda dekan. Način rada i odlučivanja fakultetskog, odnosno akademijskog vijeća propisuje se poslovnikom o radu fakultetskog, odnosno akademijskog vijeća. Na sjednice fakultetskog, odnosno akademijskog vijeća poziva se predstavnik na fakultetu, odnosno umjetničkoj akademiji reprezentativnih sindikata u djelatnosti znanosti i visokog obrazovanja, koji sudjeluje u radu fakultetskog, odnosno akademijskog vijeća bez prava glasa.

(5) Studentski predstavnici u fakultetskom, odnosno akademijskom vijeću imaju pravo suspenzivnog veta pri odlučivanju o pitanjima promjene uvjeta studija, izmjene nastavnih programa i izvedbenog plana studija, pitanjima studentskog standarda te drugim pitanjima važnim za studente koja su uređena statutom fakulteta, odnosno umjetničke akademije. Način upotrebe suspenzivnog veta i potrebna većina prilikom obveznog ponovnog odlučivanja propisuju se statutom. Studentski predstavnici u fakultetskom, odnosno akademijskom vijeću ne sudjeluju u glasanju u postupku izbora nastavnika i suradnika na radna mjesta te u postupku izbora dekana i prodekana.

***Dekan fakulteta, odnosno umjetničke akademije***

**Članak 20.**

1. Dekan je čelnik fakulteta, odnosno umjetničke akademije. Dekan predstavlja i zastupa fakultet, odnosno umjetničku akademiju te odgovara za zakonitost rada fakulteta, odnosno umjetničke akademije. Dekan ima ovlasti i obveze ravnatelja ustanove.
2. Dekan fakulteta, odnosno umjetničke akademije ima sljedeće ovlasti:
3. organizira rad i poslovanje fakulteta, odnosno umjetničke akademije,
4. saziva i predsjeda sjednicama fakultetskog, odnosno akademijskog vijeća,
5. predlaže fakultetskom, odnosno akademijskom vijeću donošenje općih akata te donosi opće akte, osim onih koje u skladu sa statutom donosi fakultetsko, odnosno akademijsko vijeće,
6. izrađuje prijedlog programskog ugovora fakulteta, odnosno umjetničke akademije,
7. predlaže proračun i financijski plan fakulteta, odnosno umjetničke akademije,
8. upravlja izvršenjem proračuna fakulteta, odnosno umjetničke akademije u skladu s ovim Zakonom, statutom i odredbama programskog ugovora,
9. upravlja imovinom fakulteta, odnosno umjetničke akademije uz suglasnost fakultetskog, odnosno akademijskog vijeća i
10. obavlja druge poslove utvrđene zakonom, statutom i drugim općim aktima fakulteta, odnosno umjetničke akademije.
11. Dekan je obvezan podnijeti fakultetskom, odnosno akademijskom vijeću godišnje izvješće o provedbi strategije fakulteta, odnosno umjetničke akademije, izvješće o poslovanju i provedbi programskog ugovora i druga izvješća propisana statutom fakulteta, odnosno umjetničke akademije.
12. Dekanu u radu pomažu prodekani. Prodekane imenuje i razrješava fakultetsko, odnosno akademijsko vijeće na prijedlog dekana.

***Izbor i razrješenje dekana fakulteta, odnosno umjetničke akademije***

**Članak 21.**

1. Dekana javnog fakulteta, odnosno javne umjetničke akademije bira fakultetsko, odnosno akademijsko vijeće iz reda izvanrednih profesora, redovitih profesora i redovitih profesora u trajnom izboru.
2. Dekan javnog fakulteta, odnosno javne umjetničke akademije zasniva radni odnos u punom radnom vremenu.
3. Postupak i uvjeti za izbor dekana fakulteta, odnosno umjetničke akademije propisuje se statutom fakulteta, odnosno umjetničke akademije. Ako u postupku izbora dekan ne bude izabran, izbori će se ponoviti.
4. Mandat dekana javnog fakulteta, odnosno javne umjetničke akademije traje tri godine i može se ponoviti jednom uzastopno.
5. Dekanu fakulteta, odnosno umjetničke akademije mandat prestaje prije vremena na koje je izabran:
6. umirovljenjem,
7. prestankom ugovora o radu u punom radnom vremenu,
8. prelaskom na drugu dužnost ili
9. zasnivanjem radnog odnosa s drugom pravnom osobom.
10. Dekan fakulteta, odnosno umjetničke akademije može biti razriješen prije vremena na koje je izabran:
11. ako zatraži razrješenje,
12. ako nastupe razlozi koji prema zakonu, statutu fakulteta, odnosno umjetničke akademije ili propisima o radu dovode do prestanka radnog odnosa,
13. ako ne postupa prema zakonu, statutu fakulteta, odnosno umjetničke akademije i drugim općim aktima ili ne izvršava odluke fakultetskog, odnosno akademijskog vijeća ili
14. ako nesavjesnim ili nepravilnim radom prouzroči fakultetu, odnosno umjetničkoj akademiji veću štetu ili ako zanemaruje ili nesavjesno obavlja svoje dužnosti.
15. Postupak razrješenja dekana javnog fakulteta, odnosno javne umjetničke akademije pokreće se na prijedlog jedne trećine članova fakultetskog, odnosno akademijskog vijeća u skladu sa statutom fakulteta, odnosno umjetničke akademije ili na prijedlog rektora u slučaju propisanom člankom 22. stavkom 4. ovoga Zakona. O razrješenju dekana odlučuje fakultetsko, odnosno akademijsko vijeće natpolovičnom većinom glasova svih članova. Sjednicom fakultetskog, odnosno akademijskog vijeća na kojoj se odlučuje o razrješenju dekana predsjeda najstariji član fakultetskog, odnosno akademijskog vijeća.
16. Ako dekan javnog fakulteta, odnosno javne umjetničke akademije nije izabran u postupku izbora ili ako dekanu prestane mandat, odnosno ako je razriješen dužnosti prije vremena na koje je izabran, do izbora dekana fakultetsko, odnosno akademijsko vijeće imenuje vršitelja dužnosti dekana iz reda izvanrednih profesora, redovitih profesora i redovitih profesora u trajnom izboru najdulje do godinu dana.

***Nadzorne ovlasti sveučilišta nad fakultetom, odnosno umjetničkom akademijom***

**Članak 22.**

1. Ako rektor smatra da je opći akt fakulteta, odnosno umjetničke akademije u suprotnosti sa zakonom i/ili statutom sveučilišta, obvezan je obustaviti opći akt od izvršenja te Visokom upravnom sudu Republike Hrvatske podnijeti zahtjev za ocjenu zakonitosti općeg akta.
2. Ako rektor smatra da je odluka fakulteta, odnosno umjetničke akademije u suprotnosti sa zakonom i/ili statutom sveučilišta, obvezan je upozoriti dekana, obrazložiti razloge nezakonitosti i odrediti rok za usklađivanje odluke sa zakonom i/ili statutom sveučilišta.
3. Ako dekan ne postupi u skladu s upozorenjem rektora iz stavka 2. ovoga članka, rektor je obvezan predložiti senatu ukidanje takve odluke. Prijedlog odluke o ukidanju mora biti obrazložen. O ukidanju odluke fakulteta, odnosno umjetničke akademije odlučuje senat. Protiv odluke senata fakultet, odnosno umjetnička akademija može pokrenuti upravni spor.
4. Ako senat ukine odluku fakulteta, odnosno umjetničke akademije, rektor može fakultetskom, odnosno akademijskom vijeću predložiti razrješenje dekana.

**Poglavlje III.**

**Veleučilište**

***Veleučilište***

**Članak 23.**

1. Veleučilište obavlja djelatnost visokog obrazovanja i stručnu djelatnost. Veleučilište može obavljati znanstvenu i/ili umjetničku djelatnost te druge djelatnosti u skladu sa zakonom i statutom.
2. Unutarnji ustroj veleučilišta propisuje se statutom veleučilišta u skladu s ovim Zakonom.
3. Veleučilište može osnovati pravnu osobu čijom se osnovnom djelatnošću ostvaruje misija veleučilišta te se zadovoljavaju potrebe studenata i veleučilišta. Veleučilište ne može biti osnivač drugoga visokog učilišta.

***Tijela veleučilišta***

**Članak 24.**

1. Veleučilištem upravljaju upravno vijeće, dekan i vijeće veleučilišta.
2. Veleučilište može imati i druga nadzorna, stručna i savjetodavna tijela. Sastav, način osnivanja, djelokrug i ovlasti ovih tijela propisuju se statutom u skladu s ovim Zakonom.

***Upravno vijeće veleučilišta***

**Članak 25.**

1. Upravno vijeće javnog veleučilišta sastoji se od pet članova. Predsjednika i dva člana upravnog vijeća imenuje osnivač, jednog člana imenuje vijeće veleučilišta, a jednoga člana biraju zaposlenici veleučilišta.
2. Članovi upravnog vijeća javnog veleučilišta moraju imati odgovarajuće obrazovanje i iskustvo nužno za procjenu zakonitosti i svrhovitosti obavljanja djelatnosti veleučilišta.
3. Mandat članova upravnog vijeća javnog veleučilišta traje četiri godine. Ako članu upravnog vijeća prestane dužnost prije isteka mandata, novi član imenuje se do isteka mandata, u postupku propisanom ovim Zakonom.
4. Upravno vijeće veleučilišta brine se o zakonitosti rada veleučilišta, racionalnoj uporabi materijalnih i kadrovskih resursa te ima sljedeće ovlasti:
5. donosi statut i druge opće akte propisane statutom,
6. donosi misiju i strategiju razvoja veleučilišta,
7. usvaja prijedlog programskog ugovora,
8. donosi proračun i financijski plan veleučilišta,
9. provodi postupak izbora i postupak razrješenja dekana i prodekana,
10. usvaja godišnje izvješće dekana,
11. nadzire provedbu odluka vijeća veleučilišta i dekana,
12. nadzire izvršenje proračuna te upravljanje financijskim sredstvima u skladu sa zakonom i statutom veleučilišta,
13. odlučuje o osnivanju pravne osobe čijom se osnovnom djelatnošću ostvaruje misija, veleučilišta te se zadovoljavaju potrebe studenata i veleučilišta,
14. potvrđuje odluke dekana i vijeća veleučilišta određene statutom veleučilišta i
15. obavlja druge poslove u skladu sa statutom i drugim općim aktima veleučilišta.

(5) Upravno vijeće veleučilišta odluke donosi na sjednicama. Sjednicu saziva i njome predsjeda predsjednik upravnog vijeća. Način rada i odlučivanja upravnog vijeća propisuje se poslovnikom o radu upravnog vijeća.

 (6) Dekan sudjeluje u radu upravnog vijeća veleučilišta bez prava glasa.

***Vijeće veleučilišta***

**Članak 26.**

1. Vijeće veleučilišta čine:
2. dekan,
3. predstavnici nastavnika, suradnika i drugih zaposlenika te
4. studentski predstavnici.
5. Sastav vijeća veleučilišta, izbor članova ovoga vijeća i mandat propisuje se statutom veleučilišta. Studentski predstavnici, koje biraju studenti u skladu sa zakonom kojim se uređuju studentske organizacije i statutom veleučilišta, čine najmanje 15 % članova vijeća.
6. Vijeće veleučilišta ima sljedeće ovlasti:
7. donosi odluke o nastavnim, znanstvenim, odnosno umjetničkim i stručnim pitanjima,
8. donosi dodatne kriterije za izbor na nastavna, suradnička i stručna radna mjesta,
9. provodi reizbore i izbore na nastavna, suradnička i stručna radna mjesta,
10. provodi reizbore i izbore naslovnih nastavnika,
11. utvrđuje broj upisnih mjesta na pojedinom studiju,
12. predlaže upravnom vijeću kandidate za dekana,
13. predlaže upravnom vijeću strategiju razvoja veleučilišta,
14. predlaže upravnom vijeću ustroj novih stručnih studija i
15. obavlja druge poslove u skladu sa statutom i drugim općim aktima veleučilišta.
16. Vijeće veleučilišta odluke donosi na sjednicama. Sjednicu saziva i njome predsjeda dekan. Način rada i odlučivanja vijeća veleučilišta propisuje se poslovnikom o radu vijeća veleučilišta. Na sjednice vijeća veleučilišta poziva se predstavnik na veleučilištu reprezentativnih sindikata u djelatnosti visokog obrazovanja, koji sudjeluje u radu vijeća veleučilišta bez prava glasa.
17. Studentski predstavnici u vijeću veleučilišta imaju pravo suspenzivnog veta pri odlučivanju o pitanjima promjene uvjeta studija, izmjene nastavnih programa i izvedbenog plana studija, pitanjima studentskog standarda te drugim pitanjima važnim za studente koja su uređena statutom veleučilišta. Način upotrebe suspenzivnog veta i potrebna većina prilikom obveznog ponovnog odlučivanja propisuju se statutom veleučilišta. Studentski predstavnici u vijeću veleučilišta ne sudjeluju u glasanju u postupku izbora nastavnika i suradnika na radna mjesta te u postupku izbora dekana i prodekana.

***Dekan veleučilišta***

**Članak 27.**

1. Dekan je čelnik veleučilišta. Dekan predstavlja i zastupa veleučilište te odgovara za zakonitost rada veleučilišta. Dekan ima ovlasti i obveze ravnatelja ustanove.
2. Dekan veleučilišta ima sljedeće ovlasti:
3. organizira rad i poslovanje veleučilišta,
4. saziva i predsjeda sjednicama vijeća veleučilišta,
5. predlaže upravnom vijeću donošenje općih akata te donosi opće akte, osim onih koje u skladu sa statutom donosi upravno vijeće,
6. izrađuje prijedlog programskog ugovora veleučilišta,
7. predlaže proračun i financijski plan veleučilišta,
8. upravlja izvršenjem proračuna veleučilišta u skladu s ovim Zakonom, statutom i odredbama programskog ugovora,
9. upravlja imovinom veleučilišta uz suglasnost upravnog vijeća i
10. obavlja druge poslove utvrđene zakonom, statutom i drugim općim aktima veleučilišta.
11. Dekan je obvezan podnijeti upravnom vijeću i vijeću veleučilišta godišnje izvješće o provedbi strategije razvoja veleučilišta, izvješće o poslovanju i provedbi programskog ugovora te druga izvješća propisana statutom veleučilišta.
12. Dekanu u radu pomažu prodekani. Prodekane imenuje i razrješava upravno vijeće na prijedlog dekana.

***Izbor i razrješenje dekana veleučilišta***

**Članak 28.**

1. Dekana javnog veleučilišta bira upravno vijeće iz reda viših predavača, profesora stručnog studija, profesora stručnog studija u trajnom izboru ili nastavnika izabranih na znanstveno-nastavno, odnosno umjetničko-nastavno radno mjesto.
2. Dekan javnog veleučilišta zasniva radni odnos u punom radnom vremenu.
3. Postupak i uvjeti za izbor dekana veleučilišta propisuju se statutom veleučilišta. Ako u postupku izbora dekan ne bude izabran, izbori će se ponoviti.
4. Mandat dekana na javnom veleučilištu traje tri godine i može se jednom uzastopno ponoviti.
5. Dekanu veleučilišta prestaje mandat prije vremena na koje je izabran:
	1. umirovljenjem,
	2. prestankom ugovora o radu u punom radnom vremenu,
	3. prelaskom na drugu dužnost ili
	4. zasnivanjem radnog odnosa s drugom pravnom osobom.
6. Dekan veleučilišta može biti razriješen prije vremena na koje je izabran:

1. ako zatraži razrješenje,

2. ako nastupe razlozi koji prema zakonu, statutu veleučilišta ili propisima o radu dovode do prestanka radnog odnosa,

3. ako ne postupa prema zakonu, statutu veleučilišta i drugim općim aktima ili ne izvršava odluke upravnog vijeća i vijeća veleučilišta ili

4. ako nesavjesnim ili nepravilnim radom prouzroči veleučilištu veću štetu ili ako zanemaruje ili nesavjesno obavlja svoje dužnosti.

1. Postupak razrješenja dekana javnog veleučilišta pokreće se na prijedlog upravnog vijeća ili jedne trećine članova vijeća veleučilišta u skladu sa statutom veleučilišta. O razrješenju dekana veleučilišta odlučuje upravno vijeće natpolovičnom većinom glasova svih članova.
2. Ako dekan javnog veleučilišta nije izabran u postupku izbora ili ako dekanu prestane mandat, odnosno ako je razriješen dužnosti prije vremena na koje je izabran, do izbora dekana upravno vijeće imenuje vršitelja dužnosti dekana iz reda viših predavača, profesora stručnog studija ili profesora stručnog studija u trajnom izboru najdulje do godinu dana.

**Glava II.**

**ZNANSTVENI INSTITUTI**

***Znanstveni institut***

**Članak 29.**

(1) Znanstveni institut osniva se s ciljem obavljanja znanstvene i stručne djelatnosti.

(2) Znanstveni institut je ustanova. Temeljni opći akt znanstvenog instituta je statut.

***Osnivanje znanstvenog instituta***

**Članak 30.**

(1) Znanstveni institut osniva se kao javni ili privatni znanstveni institut.

(2) Javni znanstveni institut osniva Republika Hrvatska. Nadležno ministarstvo odlukom osniva javni znanstveni institut. Osnivačka prava nad javnim znanstvenim institutom u ime Republike Hrvatske obavlja Ministarstvo, u skladu s ovim Zakonom i aktom o osnivanju.

(3) Privatni znanstveni institut osniva fizička ili pravna osoba.

(4) Znanstveni institut osniva se nakon ishođene dopusnice za rad znanstvenog instituta koja se donosi u postupku inicijalne akreditacije, koji provodi Agencija uz suglasnost Ministarstva.

(5) Znanstveni institut može započeti obavljati djelatnost nakon upisa u registar ustanova pri trgovačkom sudu.

***Javni znanstveni institut***

**Članak 31.**

1. Javni znanstveni institut obavlja temeljnu djelatnost utvrđenu aktom o osnivanju, djelatnost ugovorenu programskim ugovorom te provodi znanstvene i stručne projekte.

(2) U skladu s nacionalnim znanstvenim prioritetima utvrđenim nacionalnim strateškim dokumentima, javni znanstveni institut posebno:

1. potiče provedbu i sustavno unapređivanje znanstvene djelatnosti,
2. diseminira rezultate istraživanja radi jačanja konkurentnosti hrvatskoga gospodarstva,
3. integrira hrvatski znanstveni sustav u Europski istraživački prostor uz prihvaćanje posebnosti društvenih i humanističkih znanosti i
4. izrađuje znanstvene i stručne podloge za potrebe Republike Hrvatske.

***Ustroj znanstvenog instituta***

**Članak 32.**

1. Znanstvenim institutom upravljaju upravno vijeće i ravnatelj. Znanstveno vijeće obavlja poslove stručnog vijeća znanstvenog instituta.
2. Unutarnji ustroj znanstvenog instituta propisuje se statutom.
3. Znanstveni institut može imati druga stručna i savjetodavna tijela. Sastav, način osnivanja, djelokrug i ovlasti ovih tijela propisuju se statutom znanstvenog instituta u skladu s ovim Zakonom.
4. Statut i opći akt o unutarnjem ustroju javnog znanstvenog instituta potvrđuje Ministarstvo.

***Upravno vijeće znanstvenog instituta***

**Članak 33.**

1. Upravno vijeće javnog znanstvenog instituta sastoji se od pet do devet članova. Sastav i način imenovanja upravnog vijeća propisuje se statutom. Natpolovični broj članova upravnog vijeća znanstvenog instituta, koji uključuje predsjednika upravnog vijeća, imenuje osnivač. Najmanje jednog člana upravnog vijeća imenuje znanstveno vijeće, a najmanje jednog člana biraju zaposlenici znanstvenog instituta.
2. Mandat članova upravnog vijeća javnog znanstvenog instituta traje četiri godine. Ako članu upravnog vijeća prestane dužnost prije isteka mandata, novi član imenuje se do isteka mandata, u postupku propisanom ovim Zakonom.

(3) Upravno vijeće brine se o zakonitosti rada znanstvenog instituta, racionalnoj uporabi materijalnih i kadrovskih resursa te ima sljedeće ovlasti:

1. donosi statut i druge opće akte propisane statutom,
2. donosi misiju i strategiju razvoja znanstvenog instituta,
3. usvaja prijedlog programskog ugovora,
4. donosi proračun i financijski plan znanstvenog instituta,
5. imenuje i razrješava ravnatelja i pomoćnike ravnatelja,
6. usvaja godišnje izvješće ravnatelja,
7. nadzire provedbu odluka znanstvenog vijeća i ravnatelja,
8. nadzire izvršenje proračuna te upravljanje financijskim sredstvima u skladu sa zakonom i statutom znanstvenog instituta,
9. predlaže osnivaču promjenu djelatnosti i statusne promjene znanstvenog instituta,
10. potvrđuje odluke ravnatelja i znanstvenog vijeća određene statutom i
11. obavlja druge poslove u skladu sa statutom i drugim općim aktima znanstvenog instituta.

(4) Upravno vijeće odluke donosi na sjednicama. Sjednicu saziva i njome predsjeda predsjednik upravnog vijeća. Način rada i odlučivanja upravnog vijeća propisuje se poslovnikom o radu upravnog vijeća.

(5) Ravnatelj sudjeluje u radu upravnog vijeća bez prava glasa.

***Znanstveno vijeće***

**Članak 34.**

(1) Znanstveno vijeće javnog znanstvenog instituta čine ravnatelj, predstavnici zaposlenika na znanstvenim radnim mjestima i najmanje jedan predstavnik suradnika. Znanstveno vijeće može imati najviše 40 članova.

1. Sastav znanstvenog vijeća, izbor članova ovoga vijeća i mandat propisuju se statutom znanstvenog instituta.

(3) Znanstveno vijeće ima sljedeće ovlasti:

1. donosi odluke o znanstvenim i stručnim pitanjima,
2. donosi dodatne kriterije za izbor na znanstvena, suradnička i stručna radna mjesta,
3. provodi reizbore i izbore na znanstvena, suradnička i stručna radna mjesta,
4. provodi reizbore i izbore naslovnih znanstvenika,
5. daje upravnom vijeću mišljenje u postupku imenovanja ravnatelja,
6. predlaže upravnom vijeću misiju i strategiju razvoja znanstvenog instituta,
7. bira znanstvenike emerituse i
8. obavlja druge poslove u skladu sa statutom i drugim općim aktima znanstvenog instituta.

(4) Znanstveno vijeće odluke donosi na sjednicama. Sjednicu saziva i njome predsjeda predsjednik znanstvenog vijeća. Način rada i odlučivanja znanstvenog vijeća propisuje se poslovnikom o radu znanstvenog vijeća.

***Ravnatelj***

**Članak 35.**

1. Ravnatelj je čelnik znanstvenog instituta. Ravnatelj predstavlja i zastupa znanstveni institut te odgovara za zakonitost rada znanstvenog instituta. Ravnatelj ima ovlasti i obveze ravnatelja ustanove.

(2) Ravnatelj ima sljedeće ovlasti:

1. organizira rad i poslovanje znanstvenog instituta,
2. predlaže upravnom vijeću donošenje općih akata te donosi opće akte, osim onih koje u skladu sa statutom donosi upravno vijeće,
3. izrađuje prijedlog programskog ugovora,
4. predlaže proračun i financijski plan znanstvenog instituta,
5. upravlja izvršenjem proračuna znanstvenog instituta u skladu s ovim Zakonom, statutom i odredbama programskog ugovora,
6. upravlja imovinom znanstvenog instituta uz suglasnost upravnog vijeća i
7. obavlja druge poslove utvrđene zakonom, statutom i drugim općim aktima znanstvenog instituta.

(3) Ravnatelj je obvezan podnijeti upravnom vijeću i znanstvenom vijeću godišnje izvješće o provedbi strategije razvoja znanstvenog instituta, izvješće o poslovanju i provedbi programskog ugovora i druga izvješća propisana statutom znanstvenog instituta.

(4) Ravnatelj može sazvati sjednicu znanstvenog vijeća s ciljem raspravljanja pitanja od značaja za rad znanstvenog instituta.

(5) Ravnatelju u radu pomažu pomoćnici ravnatelja. Ravnatelj može imati najviše tri pomoćnika ravnatelja. Pomoćnike ravnatelja imenuje i razrješava upravno vijeće na prijedlog ravnatelja.

***Imenovanje i razrješenje ravnatelja znanstvenog instituta***

**Članak 36.**

1. Ravnatelja javnog znanstvenog instituta imenuje upravno vijeće na temelju javnog natječaja iz reda viših znanstvenih suradnika, znanstvenih savjetnika i znanstvenih savjetnika u trajnom izboru.
2. Ravnatelj javnog znanstvenog instituta zasniva radni odnos u punom radnom vremenu.
3. Postupak i uvjeti za izbor ravnatelja propisuju se statutom znanstvenog instituta. Ako u postupku izbora ravnatelj ne bude izabran, izbori će se ponoviti.
4. Mandat ravnatelja javnog znanstvenog instituta traje četiri godine i može se ponoviti.
5. Ravnatelju prestaje mandat prije vremena na koje je izabran:
6. umirovljenjem,
7. prestankom ugovora o radu u punom radnom vremenu,
8. prelaskom na drugu dužnost ili
9. zasnivanjem radnog odnosa s drugom pravnom osobom.
10. Upravno vijeće može razriješiti ravnatelja prije vremena na koje je izabran:
11. ako zatraži razrješenje,
12. ako nastupe razlozi koji prema zakonu, statutu znanstvenog instituta ili propisima o radu dovode do prestanka radnog odnosa,
13. ako ne postupa prema zakonu, statutu znanstvenog instituta i drugim općim aktima ili ne izvršava odluke upravnog vijeća i znanstvenog vijeća ili
14. ako nesavjesnim ili nepravilnim radom prouzroči znanstvenom institutu veću štetu ili ako zanemaruje ili nesavjesno obavlja svoje dužnosti.
15. Ako ravnatelj javnog znanstvenog instituta nije izabran u postupku izbora ili ako ravnatelju prestane mandat, odnosno ako je razriješen dužnosti prije vremena na koje je izabran, do imenovanja ravnatelja u postupku pokrenutom javnim natječajem upravno vijeće imenuje vršitelja dužnosti ravnatelja iz reda znanstvenih savjetnika i znanstvenih savjetnika u trajnom izboru najdulje do godinu dana.

**TREĆI DIO**

**RADNA MJESTA NASTAVNIKA, ZNANSTVENIKA I SURADNIKA**

***Radna mjesta nastavnika, znanstvenika i suradnika***

**Članak 37.**

1. Nastavnici na sveučilištu zapošljavaju se na znanstveno-nastavna i umjetničko-nastavna radna mjesta. Iznimno, nastavnici na sveučilištu zapošljavaju se na nastavna radna mjesta kada se na sveučilištu izvode kolegiji koji ne zahtijevaju znanstveni pristup, za potrebe korepeticije i druge suradnje u obrazovnom procesu ili kada se na sveučilištu izvodi stručni studij.
2. Nastavnici na veleučilištu zapošljavaju se na nastavna radna mjesta. Nastavu na veleučilištu mogu izvoditi nastavnici izabrani na znanstveno-nastavna radna mjesta.
3. Znanstvenici na znanstvenim institutima zapošljavaju se na znanstvena radna mjesta.
4. Suradnici na visokom učilištu i znanstvenom institutu zapošljavaju se na suradnička radna mjesta.
5. Stručna radna mjesta ustrojavaju se na visokim učilištima i znanstvenim institutima. Na stručna radna mjesta zapošljavaju se osobe radi provođenja znanstvenih i stručnih projekata te održavanja nastave koja ne zahtijeva znanstveni pristup.
6. Ustroj radnih mjesta nastavnika, znanstvenika, suradnika i drugih zaposlenika propisuje se općim aktom visokog učilišta, odnosno znanstvenog instituta.

***Hijerarhija radnih mjesta nastavnika, znanstvenika i suradnika***

**Članak 38.**

1. Znanstveno-nastavna, odnosno umjetničko-nastavna radna mjesta od najnižeg prema višemu su docent (doc. dr. sc. / doc. dr. art. / doc. art.), izvanredni profesor (izv. prof. dr. sc. / izv. prof. dr. art. / izv. prof. art.), redoviti profesor i redoviti profesor u trajnom izboru (prof. dr. sc. / prof. dr. art. / prof. art.).
2. Znanstvena radna mjesta od najnižeg prema višemu su znanstveni suradnik, viši znanstveni suradnik, znanstveni savjetnik i znanstveni savjetnik u trajnom izboru.
3. Nastavna radna mjesta grupiraju se u tri skupine. Nastavna radna mjesta po skupinama od najnižeg prema višemu su predavač (pred.), viši predavač (v. pred.), profesor stručnog studija i profesor stručnog studija u trajnom izboru (prof. struč. stud.), zatim lektor, viši lektor i lektor savjetnik te umjetnički suradnik, viši umjetnički suradnik i umjetnički savjetnik.
4. Nastavna radna mjesta na umjetničkim akademijama, odnosno umjetničkim odjelima sveučilišta grupiraju se u dvije skupine. Nastavna radna mjesta po skupinama od najnižeg prema višemu su korepetitor, viši korepetitor i korepetitor savjetnik te umjetnički suradnik, viši umjetnički suradnik i umjetnički savjetnik.
5. Suradnička radna mjesta od najnižeg prema višemu su asistent i viši asistent.
6. Stručna radna mjesta od najnižeg prema višemu su stručni suradnik, viši stručni suradnik i stručni savjetnik.
7. Kratice naziva znanstveno-nastavnih i umjetničko-nastavnih radnih mjesta pišu se ispred imena i prezimena osobe koja je zaposlena na navedenom radnome mjestu. Kratice naziva nastavnih radnih mjesta pišu se iza imena i prezimena osobe koja je zaposlena na navedenom radnome mjestu.

***Kriteriji za izbor na radno mjesto***

**Članak 39.**

1. Na znanstveno-nastavno, umjetničko-nastavno, znanstveno i nastavno radno mjesto na sveučilištu i znanstvenom institutu može se zaposliti osoba koja ima odgovarajući stupanj obrazovanja u znanstvenom, odnosno umjetničkom području i polju, koja ispunjava Nacionalne kriterije za izbor na znanstveno-nastavno, umjetničko-nastavno, znanstveno i nastavno radno mjesto na sveučilištu i znanstvenom institutu (u daljnjem tekstu: Nacionalni sveučilišni, znanstveni i umjetnički kriteriji) te dodatne kriterije propisane općim aktom visokog učilišta i znanstvenog instituta (u daljnjem tekstu: dodatni kriteriji).
2. Na nastavno radno mjesto na veleučilištu može se zaposliti osoba koja ima odgovarajući stupanj obrazovanja u znanstvenom, odnosno umjetničkom području i polju, koja ispunjava Nacionalne kriterije za izbor na nastavno radno mjesto na veleučilištu (u daljnjem tekstu: Nacionalni veleučilišni kriteriji) te dodatne kriterije propisane općim aktom veleučilišta.
3. Uz kriterije propisane u stavku 1. ovoga članka, na znanstveno-nastavno, umjetničko-nastavno i znanstveno radno mjesto može se zaposliti osoba koja je stekla akademski stupanj doktora znanosti, odnosno doktora umjetnosti u znanstvenom, odnosno umjetničkom području i polju i koja je upisana u Upisnik znanstvenika. Iznimno, na umjetničko-nastavno radno mjesto može se zaposliti osoba koja nije stekla akademski stupanj doktora umjetnosti.
4. Na sveučilištu se na nastavno radno mjesto, suradničko radno mjesto asistenta i stručno radno mjesto može zaposliti osoba koja je završila sveučilišni diplomski studij u znanstvenom, odnosno umjetničkom području i polju. Iznimno, na sveučilištu se na nastavno radno mjesto može zaposliti osoba koja je završila stručni diplomski studij u znanstvenom području i polju.
5. Na veleučilištu se na nastavno radno mjesto predavača, odnosno višeg predavača, na suradničko radno mjesto i stručno radno mjesto može zaposliti osoba koja je završila sveučilišni ili stručni diplomski studij u znanstvenom području i polju. Na nastavno radno mjesto profesora stručnog studija, odnosno profesora stručnog studija u trajnom izboru može se zaposliti osoba koja stekla akademski stupanj doktora znanosti u znanstvenom, odnosno umjetničkom području i polju.
6. Na suradničko radno mjesto asistenta bira se natprosječno uspješan student. Kriterije odabira posebno uspješnih studenata propisuje visoko učilište, odnosno znanstveni institut općim aktom.
7. Na suradničko radno mjesto višeg asistenta može se zaposliti osoba koja je stekla akademski stupanj doktora znanosti, odnosno doktora umjetnosti u znanstvenom, odnosno umjetničkom području i polju.
8. Nacionalne sveučilišne, znanstvene i umjetničke kriterije za pojedina znanstvena, odnosno umjetnička područja ili polja, na prijedlog Rektorskog zbora i nadležnoga matičnog odbora propisuje Nacionalno vijeće. Nacionalne veleučilišne kriterije propisuje Zbor veleučilišta.
9. Nacionalni sveučilišni, znanstveni i umjetnički kriteriji i Nacionalni veleučilišni kriteriji objavljuju se u Narodnim novinama. Dodatni kriteriji objavljuju se na mrežnim stranicama visokog učilišta, odnosno znanstvenog instituta na hrvatskom i engleskom jeziku.

***Izbor nastavnika, znanstvenika i suradnika na slobodno radno mjesto***

**Članak 40.**

1. Na slobodno radno mjesto na javnom visokom učilištu i javnom znanstvenom institutu nastavnik, znanstvenik i suradnik zapošljava se u postupku pokrenutom javnim natječajem.
2. Odluku o raspisivanju javnog natječaja iz stavka 1. ovoga članka donosi senat, fakultetsko ili akademijsko vijeće, vijeće veleučilišta, odnosno znanstveno vijeće. Sastavni dio odluke o raspisivanju javnoga natječaja čini odluka o imenovanju stručnog povjerenstva.
3. Stručno povjerenstvo sastoji se od najmanje tri člana zaposlena na radnome mjestu više ili iste hijerarhijske razine u odnosu na radno mjesto za koje se provodi izbor, u istom znanstvenom, odnosno umjetničkom području i polju. Najmanje jedan član stručnog povjerenstva mora biti zaposlen na visokom učilištu ili znanstvenom institutu različitom od onoga za koje se provodi izbor.
4. Javni natječaj za izbor nastavnika, znanstvenika i suradnika na slobodno radno mjesto objavljuje se u Narodnim novinama i na mrežnim stranicama visokog učilišta, odnosno znanstvenoga instituta na hrvatskom jeziku te na službenom internetskom portalu za radna mjesta Europskog istraživačkog prostora na engleskom jeziku. Rok za prijavu na javni natječaj ne smije biti kraći od 30 dana od dana raspisivanja natječaja u Narodnim novinama.
5. Prijave na natječaj i dokazi o ispunjavanju kriterija podnose se u elektroničkom obliku.
6. Stručno povjerenstvo ocjenjuje ispunjavaju li kandidati prijavljeni na natječaj zakonske kriterije, Nacionalne sveučilišne, znanstvene i umjetničke kriterije, odnosno Nacionalne veleučilišne kriterije i dodatne kriterije te predlaže najboljeg kandidata.
7. Stručno povjerenstvo mišljenjem u pisanom obliku predlaže senatu, fakultetskom ili akademijskom vijeću, vijeću veleučilišta, odnosno znanstvenom vijeću najboljeg kandidata, koje sadrži ocjenu svih prijavljenih kandidata, najkasnije u roku 30 dana od dana isteka roka za prijavu na natječaj.
8. Senat, fakultetsko ili akademijsko vijeće, vijeće veleučilišta, odnosno znanstveno vijeće donosi odluku o usvajanju ili odbijanju mišljenja stručnog povjerenstva u roku 30 dana od dana zaprimanja ovoga mišljenja.
9. Sveučilište, fakultet, umjetnička akademija, odnosno znanstveni institut dostavlja odluku kojom se usvaja mišljenje stručnog povjerenstva nadležnome matičnom odboru, a veleučilište nadležnome matičnom povjerenstvu u roku osam dana od dana usvajanja mišljenja, osim u slučaju izbora na suradničko radno mjesto.
10. Nadležni matični odbor, odnosno nadležno matično povjerenstvo rješenjem utvrđuje ispunjava li predloženi kandidat Nacionalne sveučilišne, znanstvene i umjetničke kriterije, odnosno Nacionalne veleučilišne kriterije, najkasnije u roku 60 dana od dostave odluke.
11. Ako nadležni matični odbor, odnosno nadležno matično povjerenstvo ne donese rješenje iz stavka 10. ovoga članka u propisanom roku, smatra se da kandidat ispunjava Nacionalne sveučilišne, znanstvene i umjetničke kriterije, odnosno Nacionalne veleučilišne kriterije.
12. Nakon dostave rješenja iz stavka 10., odnosno nastupom pretpostavke iz stavka 11. ovog članka, visoko učilište, odnosno znanstveni institut s izabranim kandidatom sklapa ugovor o radu. U slučaju izbora suradnika na slobodno radno mjesto nakon donošenja odluke o usvajanju mišljenja stručnog povjerenstva visoko učilište, odnosno znanstveni institut s izabranim kandidatom sklapa ugovor o radu.

***Trajanje izbora na radno mjesto nastavnika i znanstvenika***

**Članak 41.**

1. Izbor nastavnika, odnosno znanstvenika na radno mjesto provodi se na pet godina.
2. Nakon proteka roka iz stavka 1. ovoga članka nastavnik, odnosno znanstvenik reizabire se na postojeće radno mjesto ili se izabire na više radno mjesto u skladu s člancima 42. i 43. ovoga Zakona.
3. Izborom nastavnika, odnosno znanstvenika na radno mjesto redovitog profesora u trajnom izboru, znanstvenog savjetnika u trajnom izboru i profesora stručnog studija u trajnom izboru okončan je postupak napredovanja, odnosno reizbora.

***Reizbor na radno mjesto nastavnika i znanstvenika***

**Članak 42.**

1. Postupak reizbora pokreće se protekom roka od pet godina od posljednjeg izbora, odnosno reizbora, a treba biti okončan najkasnije u roku šest mjeseci od dana pokretanja postupka.
2. Reizbor nastavnika, odnosno znanstvenika provodi se prema postupku koji je propisan za izbor nastavnika, odnosno znanstvenika na više radno mjesto člankom 43. ovoga Zakona.
3. Nastavnik, odnosno znanstvenik reizabire se na postojeće radno mjesto ako je ispunio najmanje polovinu Nacionalnih sveučilišnih, znanstvenih i umjetničkih kriterija, odnosno Nacionalnih veleučilišnih kriterija i dodatnih kriterija za izbor na više radno mjesto.
4. Reizbor nastavnika, odnosno znanstvenika na radno mjesto provodi se na pet godina.
5. Nastavniku, odnosno znanstveniku koji nije reizabran na postojeće radno prestaje radni odnos po sili zakona.

***Izbor na više radno mjesto nastavnika i znanstvenika***

**Članak 43.**

1. Nastavnik, odnosno znanstvenik koji je na radnome mjestu proveo najmanje pet godina može se izabrati na više radno mjesto.
2. Postupak izbora na više radno mjesto pokreće se odlukom senata, fakultetskog ili akademijskog vijeća, vijeća veleučilišta, odnosno znanstvenog vijeća. Sastavni dio odluke o pokretanju postupka izbora nastavnika, odnosno znanstvenika na više radno mjesto čini odluka o imenovanju stručnog povjerenstva.
3. Stručno povjerenstvo sastoji se od najmanje tri člana zaposlena na radnome mjestu više ili iste hijerarhijske razine u odnosu na radno mjesto za koje se provodi izbor u istom znanstvenom, odnosno umjetničkom području i polju. Najmanje jedan član stručnog povjerenstva mora biti zaposlen na visokom učilištu ili znanstvenom institutu različitom od onoga na kojem se provodi izbor.
4. Nastavnik, odnosno znanstvenik obvezan je dostaviti dokaze o ispunjavanju kriterija za izbor na više radno mjesto u elektroničkom obliku, najkasnije u roku 15 dana od pokretanja postupka izbora. U postupku izbora na više radno mjesto nastavnik, odnosno znanstvenik dostavlja dokaze o postignućima ostvarenim nakon posljednjeg izbora, odnosno reizbora na radno mjesto kojima ispunjavanja Nacionalne sveučilišne, znanstvene i umjetničke kriterije, odnosno Nacionalne veleučilišne kriterije i dodatne kriterije.
5. Stručno povjerenstvo ocjenjuje ispunjava li nastavnik, odnosno znanstvenik zakonske kriterije, Nacionalne sveučilišne, znanstvene i umjetničke kriterije, odnosno Nacionalne veleučilišne kriterije i dodatne kriterije.
6. Stručno povjerenstvo mišljenjem u pisanom obliku predlaže senatu, fakultetskom ili akademijskom vijeću, vijeću veleučilišta, odnosno znanstvenom vijeću ispunjava li nastavnik, odnosno znanstvenik kriterije za izbor na više radno mjesto najkasnije u roku 30 dana od dana zaprimanja dokaza o ispunjavanju kriterija.
7. Senat, fakultetsko ili akademijsko vijeće, vijeće veleučilišta, odnosno znanstveno vijeće donosi odluku o usvajanju ili odbijanju mišljenja stručnog povjerenstva u roku 30 dana od dana zaprimanja ovoga mišljenja.
8. Sveučilište, fakultet, umjetnička akademija, odnosno znanstveni institut dostavlja odluku kojom se usvaja mišljenje stručnog povjerenstva nadležnome matičnom odboru, a veleučilište nadležnome matičnom povjerenstvu u roku osam dana od dana usvajanja mišljenja.
9. Nadležni matični odbor, odnosno nadležno matično povjerenstvo rješenjem utvrđuje ispunjava li nastavnik, odnosno znanstvenik Nacionalne sveučilišne, znanstvene i umjetničke kriterije, odnosno Nacionalne veleučilišne kriterije, najkasnije u roku 60 dana od dostave odluke.
10. Ako nadležni matični odbor, odnosno nadležno matično povjerenstvo ne donese rješenje iz stavka 9. ovoga članka u propisanom roku, smatra se da kandidat ispunjava Nacionalne sveučilišne, znanstvene i umjetničke kriterije, odnosno Nacionalne veleučilišne kriterije.
11. Nakon dostave rješenja iz stavka 9., odnosno nastupom pretpostavke iz stavka 10. ovog članka visoko učilište, odnosno znanstveni institut s izabranim kandidatom sklapa aneks ugovora o radu.
12. Iznimno, postupak izbora na više radno mjesto može se pokrenuti prije proteka roka od pet godina od izbora na postojeće radno mjesto, ali ne ranije od proteka tri godine od izbora na postojeće radno mjesto uz ispunjavanje posebnih kriterija koji su propisni pravilnikom koji donosi ministar.

***Suradnici***

**Članak 44.**

1. Asistent se zapošljava na temelju ugovora o radu na određeno vrijeme u trajanju najdulje šest godina.
2. Viši asistent se zapošljava na temelju ugovora o radu na određeno vrijeme u trajanju od najdulje četiri godine.
3. Asistent ima pravo i obvezu:
4. upisati i pohađati doktorski studij na teret visokog učilišta, odnosno znanstvenog instituta,
5. sudjelovati u izvođenju nastave, obavljanju znanstvene, odnosno umjetničke djelatnosti,
6. sudjelovati na znanstvenim skupovima i konferencijama,
7. sudjelovati u projektnim i drugim aktivnostima visokog učilišta, odnosno znanstvenog instituta,
8. podnositi izvješće o radu najmanje jednom godišnje,
9. na vlastiti zahtjev jednom promijeniti mentora u skladu s kadrovskim mogućnostima visokog učilišta, odnosno znanstvenog instituta i
10. obavljati druge poslove po nalogu mentora i čelnika visokog učilišta, odnosno znanstvenog instituta.
11. Asistent na veleučilištu nije obvezan upisati i pohađati doktorski studij.

***Ocjena rada suradnika***

**Članak 45.**

(1) Osobi izabranoj na suradničko radno mjesto imenuje se mentor iz reda nastavnika, odnosno znanstvenika, u skladu s postupkom utvrđenim općim aktom visokog učilišta, odnosno znanstvenog instituta.

(2) Visoko učilište, odnosno znanstveni institut ocjenjuje rad suradnika najmanje jednom godišnje, u skladu s postupkom propisani općim aktom visokog učilišta, odnosno znanstvenog instituta.

(3) Negativna ocjena suradnika donosi se u obliku rješenja. Protiv ovoga rješenja nije dopuštena žalba, ali može se pokrenuti upravni spor.

(4) Suradniku koji je negativno ocijenjen prestaje radni odnos po sili zakona.

***Slobodna studijska godina***

**Članak 46.**

(1) Senat, odnosno fakultetsko ili akademijsko vijeće, u skladu s općim aktom visokog učilišta može odlukom odobriti redovitom profesoru, odnosno redovitom profesoru u trajnom izboru plaćenu slobodnu studijsku godinu (*sabbatical*) radi znanstvenog ili umjetničkog rada.

(2) Visoko učilište obvezno je u tom razdoblju organizirati redovito obavljanje nastave i drugih obveza nastavnika kojemu je odobrena plaćena slobodna studijska godina.

***Prava nastavnika i znanstvenika imenovanih na rukovodeće dužnosti***

**Članak 47.**

* + - 1. Nastavniku, odnosno znanstveniku jamči se povratak na radno mjesto nakon isteka mandata u slučaju izbora ili imenovanja na rukovodeću dužnost na sveučilištu ili u sustavu visokog obrazovanja i znanstvene djelatnosti te javnu dužnost u smislu propisa kojim se uređuje sprječavanje sukoba interesa, i to u roku 30 dana od dana prestanka obavljanja rukovodeće ili javne dužnosti.
			2. Za vrijeme obavljanja rukovodeće ili javne dužnosti visoko učilište, odnosno znanstveni institut može na temelju ugovora o radu na određeno vrijeme zaposliti zaposlenika koji zamjenjuje zaposlenika iz stavka 1. ovoga članka.

***Mirovanje rokova i produljenje ugovora o radu***

**Članak 48.**

1. Na zahtjev nastavnika, znanstvenika i suradnika rokovi za izbor na radno mjesto ne teku za vrijeme trajanja rodiljskog dopusta, bolovanja duljih od tri mjeseca, obavljanja rukovodeće dužnosti na sveučilištu ili u sustavu visokog obrazovanja i znanstvene djelatnosti, odnosno javne dužnosti u smislu propisa kojim se uređuje sprječavanje sukoba interesa te u drugim opravdanim slučajevima propisanim zakonom, kolektivnim ugovorom ili općim aktom visokog učilišta, odnosno znanstvenog instituta.
2. Na zahtjev suradnika ugovor o radu na određeno vrijeme produljit će se za onoliko vremena koliko je trajao rodiljski dopust, bolovanje, obavljanje rukovodeće, odnosno javne dužnosti ili drugi opravdani slučaj propisan zakonom, kolektivnim ugovorom ili općim aktom visokog učilišta, odnosno znanstvenog instituta.

***Rad zaposlenika izvan javnoga visokog učilišta, odnosno javnoga znanstvenog instituta***

**Članak 49.**

U skladu sa zakonom koji uređuje radne odnose nastavnik, znanstvenik i suradnik zaposlen na javnom visokom učilištu, odnosno javnom znanstvenom institutu može obavljati poslove koji su predmet djelatnosti ili su vezani uz predmet djelatnosti visokog učilišta, odnosno znanstvenog instituta izvan visokog učilišta, odnosno znanstvenog instituta na kojemu je zaposlen, samo uz odobrenje čelnika visokog učilišta, odnosno znanstvenog instituta.

***Lektori stranih jezika i lektori hrvatskog jezika***

**Članak 50.**

1. Za potrebe izvođenja sveučilišnog studija jezika i književnosti na visokom učilištu može se zaposliti lektor stranog jezika. Kriterije za izbor na radno mjesto lektora stranog jezika propisuje visoko učilište općim aktom.
2. Na visokom učilištu u inozemstvu može se zaposliti lektor hrvatskog jezika i književnosti na osnovi ugovora o radu na određeno vrijeme sklopljenog s visokim učilištem u Republici Hrvatskoj ili Ministarstvom.
3. Kriterije za izbor na radno mjesto lektora hrvatskog jezika i književnosti na visokom učilištu u inozemstvu ministar propisuje pravilnikom.
4. Osobi zaposlenoj na radnome mjestu iz stavka 2. ovoga članka koja je bila zaposlena u Republici Hrvatskoj na neodređeno vrijeme, jamči se povratak na radno mjesto u roku 30 dana od dana prestanka ugovora o radu na visokom učilištu u inozemstvu.

***Prestanak ugovora o radu nastavnika i znanstvenika***

**Članak 51.**

1. Na javnom visokom učilištu nastavniku prestaje ugovor o radu radi odlaska u mirovinu istekom akademske godine u kojoj je navršio 67 godina života. Na javnom znanstvenom institutu znanstveniku prestaje ugovor o radu radi odlaska u mirovinu istekom kalendarske godine u kojoj je navršio 67 godina života.
2. Iznimno od stavka 1. ovoga članka javno visoko učilište, odnosno javni znanstveni institut može s redovitim profesorom u trajnom izboru, znanstvenim savjetnikom u trajnom izboru i profesorom stručnog studija u trajnom izboru sklopiti ugovor o radu na teret vlastitih sredstava najdulje do isteka akademske, odnosno kalendarske godine u kojoj je navršio 70 godina života.

***Zamjena privremeno nenazočnog zaposlenika***

**Članak 52.**

1. U slučaju privremene nenazočnosti nastavnika, znanstvenika ili suradnika visoko učilište, odnosno znanstveni institut može sklopiti ugovor o radu na određeno vrijeme, bez provedbe javnoga natječaja, s osobom koja zamjenjuje privremeno nenazočnog zaposlenika najdulje na šest mjeseci.
2. Stručno povjerenstvo koje se sastoji od najmanje tri člana zaposlena na radnome mjestu više ili iste hijerarhijske razine u odnosu na radno mjesto na koje se zapošljava osoba koja zamjenjuje privremeno nenazočnog zaposlenika, u istom znanstvenom području i polju, mišljenjem u pisanom obliku utvrđuje ispunjavanja li kandidat kriterije za predmetno radno mjesto.
3. Senat, fakultetsko ili akademijsko vijeće, vijeće veleučilišta, odnosno znanstveno vijeće donosi odluku o usvajanju ili odbijanju mišljenja stručnog povjerenstva.
4. Obveza upisa i pohađanja doktorskog studija ne odnosi se na zaposlenika koji zamjenjuje privremeno nenazočnog suradnika.

***Naslovni nastavnik, odnosno naslovni znanstvenik***

**Članak 53.**

1. Visoko učilište, odnosno znanstveni institut može angažirati naslovnog nastavnika, odnosno naslovnog znanstvenika.
2. Naslovni nastavnik, odnosno naslovni znanstvenik je osoba koja nije u radnom odnosu s visokim učilištem, odnosno znanstvenim institutom, ali ispunjava kriterije za izbor na znanstveno-nastavno, umjetničko-nastavno, znanstveno i nastavno radno mjesto.
3. Naslovni nastavnik, odnosno naslovni znanstvenik bira se u skladu s odredbama članka 40. i 43. ovoga Zakona, pri čemu se za izbor naslovnog nastavnika, odnosno naslovnog znanstvenika ne raspisuje javni natječaj.

***Počasni naslov nastavnika, odnosno znanstvenika***

**Članak 54.**

(1) Sveučilište, fakultet, umjetnička akademija i znanstveni instituti istaknutim umirovljenim nastavnicima i znanstvenicima mogu dodijeliti počasni naslov profesor emeritus, odnosno znanstvenik emeritus.

(2) Profesor emeritus, odnosno znanstvenik emeritus može u skladu s potrebama sveučilišta, fakulteta, umjetničke akademije i znanstvenog instituta sudjelovati u izvođenju nastave na doktorskom studiju, odnosno u obavljanju znanstvene ili umjetničke djelatnosti.

(3) Postupak imenovanja i prava profesora emeritusa, odnosno znanstvenika emeritusa propisuje se statutom sveučilišta, fakulteta, umjetničke akademije, odnosno znanstvenog instituta.

***Etička odgovornost*** ***nastavnika, znanstvenika i suradnika***

**Članak 55.**

(1) Visoko učilište, odnosno znanstveni institut osniva etičko povjerenstvo radi promicanja i zaštite etičkih načela u nastavnoj, znanstvenoj, odnosno umjetničkoj djelatnosti, stručnom radu, međusobnim odnosima i javnom istupanju nastavnika, znanstvenika, suradnika i drugih zaposlenika.

(2) Visoko učilište, odnosno znanstveni institut donosi etički kodeks. Etičkim kodeksom propisuju se etička djela te postupak sprječavanja i sankcioniranja neetičkog postupanja.

(3) Odluka etičkog povjerenstva o eventualnom kršenju etičkog kodeksa dostavlja se čelniku visokog učilišta, odnosno znanstvenog instituta koji je dužan postupiti u skladu s pravilnikom o stegovnoj odgovornosti.

(4) Minimalna etička načela propisuje Nacionalno vijeće. Minimalna etička načela čine sastavni dio etičkog kodeksa visokog učilišta, odnosno znanstvenog instituta.

***Stegovna odgovornost***

**Članak 56.**

1. Zaposlenik visokog učilišta, odnosno znanstvenog instituta stegovno odgovara za povrede svojih radnih obveza te za narušavanje ugleda visokog učilišta, odnosno znanstvenog instituta.
2. Visoko učilište, odnosno znanstveni institut osniva stegovno povjerenstvo. Sastav stegovnog povjerenstva, stegovna djela, stegovne sankcije i stegovni postupak propisuju se pravilnikom o stegovnoj odgovornosti.

(3) Stegovna odgovornost utvrđena u stegovnom postupku za posljedicu može imati izvanredni otkaz ugovora o radu.

(4) Zaposlenik visokog učilišta, odnosno znanstvenog instituta može stegovno odgovarati samo za djelo koje je u vrijeme počinjenja prema pravilniku o stegovnoj odgovornosti bilo propisano kao stegovno djelo i za koje je bila propisana stegovna sankcija.

**ČETVRTI DIO**

**VISOKO OBRAZOVANJE**

**Glava I.**

**Studiji**

***Vrste studija***

**Članak 57.**

1. Na visokim učilištima ustrojavaju se i izvode sveučilišni i stručni studiji.
2. Sveučilišni studij osposobljava studente za obavljanje poslova u znanosti, umjetnosti i visokom obrazovanju, u poslovnom svijetu, javnom sektoru i društvu općenito te za razvoj i primjenu znanstvenih, umjetničkih i stručnih dostignuća.
3. Stručni studij osposobljava studente za obavljanje stručnih poslova u poslovnom svijetu, javnom sektoru i društvu općenito.

(4) Sveučilišni studiji ustrojavaju se i izvode na sveučilištu te obuhvaćaju sveučilišni prijediplomski studiji, sveučilišni diplomski studiji, sveučilišni integrirani studiji, sveučilišni specijalistički studiji i doktorski studij.

(5) Stručni studiji ustrojavaju se i izvode na veleučilištima i sveučilištima te obuhvaćaju stručni kratki studij, stručni prijediplomski studij i stručni diplomski studij.

(6) Visoka učilišta mogu ustrojiti programe stručnog usavršavanja za potrebe cjeloživotnog učenja, koji se ne smatraju studijima u smislu ovoga Zakona.

 ***Prijediplomski studij***

**Članak 58.**

(1) Sveučilišni, odnosno stručni prijediplomski studij osposobljava studenta za zapošljavanje na određenim stručnim poslovima te ih priprema za nastavak studija na diplomskoj razini.

(2) Sveučilišni, odnosno stručni prijediplomski studij traje tri godine i njegovim se završetkom stječe najmanje 180 ECTS bodova ili traje četiri godine i njegovim se završetkom stječe najmanje 240 ECTS bodova.

(3) Sveučilišni, odnosno stručni prijediplomski studij može upisati osoba koja je završila odgovarajući program srednjoškolskog obrazovanja u trajanju od najmanje četiri godine i položila državnu maturu. Stručni prijediplomski studij može upisati osoba koja je završila odgovarajući stručni kratki studij. Uvjete upisa na sveučilišni, odnosno stručni prijediplomski studij propisuje visoko učilište.

(4) Iznimno, u umjetničkom području, pod uvjetima koji su propisani statutom visokog učilišta, sveučilišni, odnosno stručni prijediplomski studij može upisati osoba i bez prethodno završenoga odgovarajućega srednjoškolskog obrazovanja, ako je riječ o iznimno darovitoj osobi za koju je vrednovanjem utvrđeno da će bez prethodnog školovanja uspješno završiti studij. Postupak upisa temelji se na priznavanju neformalnog i informalnog učenja.

(5) Sveučilišni, odnosno stručni prijediplomski studij završava polaganjem ispita, izvršenjem drugih studijskih obveza te izradom i obranom završnog rada ili polaganjem završnog ispita.

***Diplomski studij***

**Članak 59.**

1. Sveučilišni, odnosno stručni diplomski studij osposobljava studenta za zapošljavanje na određenim poslovima koji zahtijevaju specijalistička znanja, vještine i kompetencije, pri čemu sveučilišni diplomski studij priprema studenta i za nastavak studija na poslijediplomskoj razini.

(2) Sveučilišni, odnosno stručni diplomski studij koji student upisuje nakon trogodišnjega sveučilišnog, odnosno stručnoga prijediplomskog studija traje dvije godine te se njegovim završetkom stječe 120 ECTS bodova. Sveučilišni, odnosno stručni diplomski studij koji student upisuje nakon četverogodišnjega sveučilišnog, odnosno stručnoga prijediplomskog studija traje jednu godinu i njegovim se završetkom stječe 60 ECTS bodova.

(3) Sveučilišni diplomski studij može upisati osoba koja je završila odgovarajući sveučilišni prijediplomski studij. Stručni diplomski studij može upisati osoba koja je završila odgovarajući stručni ili sveučilišni prijediplomski studij. Iznimno, sveučilišni diplomski studij može upisati i osoba koja je završila odgovarajući stručni prijediplomski studij u skladu s općim aktom visokog učilišta koje provodi taj studij te uz polaganje razlikovnih ispita koje određuje visoko učilište. Uvjete upisa na sveučilišni, odnosno stručni diplomski studij propisuje visoko učilište.

 (4) Sveučilišni, odnosno stručni diplomski studij završava polaganjem ispita, izvršenjem drugih studijskih obveza te izradom i obranom diplomskog rada ili polaganjem diplomskog ispita.

***Integrirani studij***

**Članak 60.**

(1) Sveučilišni integrirani prijediplomski i diplomski studij osposobljava studenta za zapošljavanje na određenim poslovima koji zahtijevaju specijalistička znanja, vještine i kompetencije te ga priprema za nastavak studija na poslijediplomskoj razini.

1. Sveučilišni integrirani prijediplomski i diplomski studij traje pet godina i njegovim se završetkom stječe 300 ECTS bodova ili traje šest godina i njegovim se završetkom stječe 360 ECTS bodova.
2. Sveučilišni integrirani prijediplomski i diplomski studij može se ustrojiti na temelju posebnog odobrenja Agencije za znanost i visoko obrazovanje (u daljnjem tekstu: Agencija) izdanog u skladu s propisima kojima se uređuje osiguravanje kvalitete u znanosti i visokom obrazovanju.
3. Sveučilišni integrirani prijediplomski i diplomski studij može upisati osoba koja je završila odgovarajući program srednjoškolskog obrazovanja u trajanju od najmanje četiri godine i položila državnu maturu. Uvjete upisa na sveučilišni integrirani prijediplomski i diplomski studij propisuje visoko učilište.
4. Sveučilišni integrirani prijediplomski i diplomski studij završava polaganjem ispita, izvršenjem drugih studijskih obveza te izradom i obranom diplomskog rada ili polaganjem diplomskog ispita.

***Specijalistički studij***

**Članak 61.**

(1) Sveučilišni specijalistički studij izvodi se na poslijediplomskoj razini.

(2) Sveučilišni specijalistički studij osposobljava studenta za zapošljavanje na poslovima koji zahtijevaju visoka specijalistička znanja, vještine i kompetencije.

(3) Sveučilišni specijalistički studij traje najmanje jednu godinu, a najviše dvije i njegovim se završetkom steče najmanje 60 ECTS bodova, a najviše 120.

(4) Sveučilišni specijalistički studij može upisati osoba koja je završila odgovarajući sveučilišni diplomski studij ili sveučilišni integrirani prijediplomski i diplomski studij. Iznimno, sveučilišni specijalistički studij može upisati i osoba koja je završila stručni diplomski studij uz polaganje razlikovnih ispita koje određuje visoko učilište i/ili uz najmanje pet godina radnoga staža u području izvođenja studija. Uvjete upisa na sveučilišni specijalistički studij propisuje visoko učilište.

(5) Sveučilišni specijalistički studij završava polaganjem ispita, izvršenjem drugih studijskih obveza te izradom i obranom specijalističkog rada ili polaganjem specijalističkog ispita.

***Doktorski studij***

**Članak 62.**

(1) Doktorski studij izvodi se na poslijediplomskoj razini.

(2) Doktorski studij osposobljava studenta za samostalan znanstveni ili umjetnički rad.

(3) Doktorski studij traje tri godine i njegovim se završetkom stječe 180 ECTS bodova.

(4) Doktorski studij može upisati osoba koja je završila odgovarajući sveučilišni diplomski studij ili sveučilišni integrirani prijediplomski i diplomski studij. Uvjete upisa na doktorski studij propisuje visoko učilište.

(5) Doktorski studij završava polaganjem ispita, izvršenjem drugih studijskih obveza te izradom i obranom doktorskog rada, odnosno izradom, izvedbom i prikazivanjem umjetničkog djela.

(6) Postupak prijave, ocjene i obrane doktorskog rada ili izrade, izvedbe i prikazivanja umjetničkog djela propisuje se statutom, odnosno općim aktom sveučilišta.

(7) Nositelj doktorskog studija obvezan je doktorski rad učiniti dostupnim javnosti objavom na mrežnim stranicama najmanje 30 dana prije obrane doktorskog rada. Nositelj doktorskog studija dužan je objaviti doktorski rad u roku 30 dana od dana obrane na nacionalnom repozitoriju.

***Kratki studij***

**Članak 63.**

(1) Stručni kratki studij osposobljava studenta za zapošljavanje na određenim specijaliziranim stručnim poslovima.

(2) Stručni kratki studij traje dvije godine i njegovim se završetkom stječe 120 ECTS bodova.

(3) Stručni kratki studij može upisati osoba koja je završila odgovarajući program srednjoškolskog obrazovanja. Uvjete upisa na stručni kratki studij propisuje visoko učilište.

(4) Stručni kratki studij završava polaganjem ispita i izvršenjem drugih studijskih obveza. U skladu sa studijskim programom stručni kratki studij može završiti izradom ili izradom i obranom završnog rada ili polaganjem završnog ispita.

***Združeni studij***

**Članak 64.**

(1) Združeni studij je studij koji zajednički izvode najmanje dva domaća ili najmanje jedno domaće i jedno inozemno visoko učilište. Iznimno, združeni doktorski studij mogu zajednički izvoditi najmanje jedno visoko učilište i javni znanstveni institut.

(2) Ustroj, izvedba, završetak, mjesto izvođenja, nositelj i način izdavanja završne isprave združenog studija te nositelj akreditacijskog postupka združenog studija utvrđuje se ugovorom između visokih učilišta, odnosno visokog učilišta i javnog znanstvenog instituta.

(3) Združeni studij akreditira se pred Agencijom ili drugom međunarodnom akreditacijskom agencijom u Europskoj uniji. Akreditacijski postupak združenog studija provodi se u skladu s propisima kojima se uređuje osiguravanje kvalitete u visokom obrazovanju i znanosti.

***Upis studija u Upisnik studijskih programa***

**Članak 65.**

1. Studij se može započeti izvoditi nakon upisa u Upisnik studijskih programa.
2. Upis studija u Upisnik studijskih programa provodi se na temelju pozitivnog akreditacijskog odobrenja koje izdaje Agencija, u skladu s odredbama ovoga Zakona i zakona koji uređuje osiguranje kvalitete u visokom obrazovanju. Iznimno, združeni studij koji je akreditiran na drugoj međunarodnoj akreditacijskoj agenciji u Europskoj uniji upisuje se u Upisnik studijskih programa na temelju pozitivnog akreditacijskog odobrenja koji izdaje ta agencija.
3. Upisnik studijskih programa vodi Ministarstvo. Ministar posebnim pravilnikom propisuje ustroj i način vođenja Upisnika studijskih programa te postupak upisa i brisanja iz Upisnika.

***Studijski program***

**Članak 66.**

1. Studiji na visokim učilištima organiziraju se i izvode u skladu sa studijskim programom.
2. Studijskim programom utvrđuje se:

1. stručni ili akademski naziv ili akademski stupanj koji se stječe završetkom studija,

2. uvjeti upisa na studij, uvjeti upisa u idući semestar, trimestar ili studijsku godinu te uvjeti upisa drugih studijskih obveza,

3. popis obveznih i izbornih kolegija s naznakom ECTS opterećenja, oblika izvođenja nastave (predavanja, seminari, vježbe i sl.), sadržaja kolegija, ostvarenih ishoda učenja i nositelja kolegija,

4. predviđeni ishodi učenja koji se stječu završetkom studija,

5. broj upisnih mjesta na studiju,

6. ustroj i oblik izvođenja nastave,

7. način provjere stečenih ishoda učenja za svaki kolegij, odnosno drugu studijsku obvezu i

8. način završetka studija.

(3) Studijski program donosi visoko učilište u postupku koji je propisan ovim Zakonom i propisima kojima se uređuje osiguravanje kvalitete u visokom obrazovanju i znanosti.

***ECTS bodovi***

**Članak 67.**

(1) Pojedini kolegij, odnosno druga studijska obveza vrednuje se ECTS bodovima koji odražavaju prosječno ukupno utrošen rad koji student mora uložiti kako bi ostvario predviđene ishode učenja kolegija.

(2) Jedan ECTS bod predstavlja 30 sati procijenjenog prosječno utrošenog rada pri ostvarivanju ishoda učenja.

(3) Kriteriji i uvjeti priznavanja i prijenosa ECTS bodova između različitih studija propisuju se općim aktom visokog učilišta.

***Studij u redovitom i izvanrednom statusu***

**Članak 68.**

(1) Student upisuje studij u redovitom ili izvanrednom statusu.

(2) Student upisan u redovitom statusu upisuje 60 ECTS bodova u akademskoj godini u skladu s izvedbenim planom nastave te studira u sklopu pune nastavne satnice.

(3) Student upisan u izvanrednom statusu upisuje 30 do 60 ECTS bodova u akademskoj godini u skladu s izvedbenim planom nastave te studira u sklopu pune ili prilagođene nastavne satnice.

***Upis na studij***

**Članak 69.**

(1) Visoko učilište utvrđuje postupak upisa na studij tako da jamči ravnopravnost svih pristupnika.

(2) Upis na studij provodi visoko učilište na temelju javnoga natječaja objavljenog na mrežnim stranicama visokog učilišta najkasnije 1. svibnja tekuće godine.

(3) Javni natječaj sadrži broj upisnih mjesta, uvjete upisa, rok za prijavu na natječaj te podatke o postupku upisa i ispravama potrebnim za upis.

***Akademska godina***

**Članak 70.**

(1) Akademska godina započinje 1. listopada, a završava 30. rujna iduće godine.

(2) Iznimno od stavka 1. ovoga članka, kada je tako propisano izvedbenim planom, nastava može započeti prije početka akademske godine, ali ne ranije od 1. rujna.

***Izvedba studija***

**Članak 71.**

(1) Studij se izvodi prema izvedbenom planu studija.

(2) Izvedbenim planom studija definiraju se ustroj i način izvođenja studija u punoj i/ili prilagođenoj nastavnoj satnici.

(3) Izvedbeni plan studija donosi visoko učilište prije početka akademske godine.

(4) Izvedbenim planom studija utvrđuju se:

1. popis obveznih i izbornih kolegija s naznačenim nastavnicima i suradnicima,

2. oblici nastave,

3. jezik izvođenja nastave,

4. mjesta izvođenja nastave,

5. početak i završetak te satnica izvođenja nastave,

6. način polaganja ispita i ostvarivanja studijskih obveza,

7. ispitni rokovi,

8. popis ispitne literature te

9. ostale važne obavijesti o izvođenju nastave.

(5) Izvedbeni plan studija, satnica, raspored polaganja ispitnih rokova i druge informacije nužne za pohađanje nastave i polaganje ispita objavljuju se studentima prije upisa na studij, odnosno upisa u idući semestar, trimestar ili studijsku godinu.

(6) Visoko učilište općim aktom pobliže propisuje pravila o ispitima (pisani ispit, usmeni ispit, praktični dio ispita, sustav preduvjeta i sl.), prigovoru na ocjenu, postupku ponavljanja ispita, sadržaju, obliku i načinu vođenja isprava o ispitima, osiguranju javnosti na ispitima i pravu uvida u ispitne rezultate.

(7) Studij se u cijelosti može izvoditi poučavanjem uz upotrebu računalnih tehnologija i interaktivnih nastavnih materijala kojima se osigurava pristup učenju u posebnim uvjetima, kada su nastavnik i student fizički udaljeni (u daljnjem tekstu: *online* studij). *Online* studij može se izvoditi na temelju posebnog odobrenja Agencije, izdanog u skladu s propisima kojima se uređuje osiguravanje kvalitete u visokom obrazovanju i znanosti ako se ishodi učenja studijskog programa mogu ostvariti poučavanjem na daljinu.

(8) Visoko učilište može ustrojiti nastavnu bazu u državnom tijelu, jedinici lokalne ili područne (regionalne) samouprave ili drugoj pravnoj osobi radi redovitog izvođenja praktičnog dijela nastave. Nastavna baza ustrojava se ugovorom o suradnji koji sadrži:

1. naziv i opis studija koji je predmet suradnje,
2. nastavno opterećenje i oblik izvođenja nastave ,
3. popis zaposlenika koji sudjeluju u izvođenju nastave, s utvrđenim udjelom rada u nastavi,
4. način financiranja izvođenja nastave i
5. druga pitanja važna za izvedbu nastave.

(9) Visoko učilište može povjeriti izvedbu najviše 25 % nastave na kolegiju stručnjacima iz prakse, uz uvjet da osnovni dio kolegija izvode osobe izabrane na znanstveno-nastavna, umjetničko-nastavna ili nastavna radna mjesta.

(10) Odlukom senata, fakultetskog ili akademijskog vijeća, odnosno vijeća veleučilišta uglednom inozemnom profesoru (gostujući profesor) može se povjeriti izvođenje nastave iz određenog kolegija.

***Provjera stečenih ishoda učenja, ispiti i ocjene***

**Članak 72.**

(1) Ostvareni ishodi učenja studenta provjeravaju se i ocjenjuju tijekom nastave i na ispitu.

(2) Usmene provjere znanja su javne.

(3) Pisane provjere znanja čuvaju se do kraja akademske godine.

(4) Ishodi učenja ostvareni izvanrednim uspjehom ocjenjuju se ocjenom izvrstan (5), koja odgovara slovnoj ocjeni A. Ishodi učenja ostvareni natprosječnim uspjehom ocjenjuju se ocjenom vrlo dobar (4), koja odgovara slovnoj ocjeni B. Ishodi učenja ostvareni prosječnim uspjehom ocjenjuju se ocjenom dobar (3), koja odgovara slovnoj ocjeni C. Ishodi učenja ostvareni zadovoljavajućim uspjehom ocjenjuju se ocjenom dovoljan (2), koja odgovara slovnoj ocjeni D. Ishodi učenja koji nisu ostvareni zadovoljavajućim uspjehom ocjenjuju se ocjenom nedovoljan (1), koja odgovara slovnoj ocjeni F.

(5) Studijskim programom može se utvrditi da se neki kolegiji ocjenjuju opisno. Kolegiji koji se ocjenjuju opisno ne ulaze u izračun prosjeka ocjena studija.

***Isprava o završenom studiju***

**Članak 73.**

1. Nakon završetka prijediplomskog studija i stručnoga kratkog studija studentu se izdaje svjedodžba u potpisanom i ovjerenom ispisu i u digitalnom obliku.
2. Nakon završetka diplomskog i poslijediplomskog studija studentu se izdaje diploma u potpisanom i ovjerenom ispisu i u digitalnom obliku.
3. Svjedodžba i diploma su javne isprave kojima se potvrđuje da je student završio određeni studij i stekao pravo na akademski ili stručni naziv ili akademski stupanj.
4. Uz svjedodžbu i diplomu visoko učilište bez naknade izdaje dopunsku ispravu o studiju na hrvatskom i engleskom jeziku u potpisanom i ovjerenom ispisu i u digitalnom obliku.

(5) Oblik i sadržaj svjedodžbe, diplome i dopunske isprave o studiju ministar propisuje pravilnikom.

***Akademski i stručni nazivi i akademski stupanj***

**Članak 74.**

1. Završetkom studija student stječe odgovarajući stručni ili akademski naziv ili akademski stupanj te druga prava u skladu s posebnim propisima.
2. Završetkom sveučilišnoga prijediplomskog studija student stječe akademski naziv prvostupnik (baccalaureus) uz naznaku struke (*bacc*. uz naznaku struke). Završetkom stručnoga prijediplomskog studija student stječe stručni naziv stručni prvostupnik (baccalaureus) uz naznaku struke (*struč. bacc.* uz naznaku struke).
3. Završetkom sveučilišnoga diplomskog studija i sveučilišnoga integriranoga prijediplomskog i diplomskog studija student stječe akademski naziv magistar uz naznaku struke (*mag.* uz naznaku struke). Završetkom sveučilišnoga integriranoga prijediplomskog i diplomskog studija iz područja medicine, veterine i stomatologije student stječe akademski naziv doktor uz naznaku struke (*dr.* uz naznaku struke). Završetkom sveučilišnoga diplomskog studija za programe iz područja tehničkih znanosti i neke programe iz područja biotehničkih znanosti student stječe akademski naziv magistar inženjer uz naznaku struke (*mag. ing*. uz naznaku struke). Završetkom stručnoga diplomskog studija student stječe stručni naziv stručni magistar uz naznaku struke (*struč. mag.* uz naznaku struke). Završetkom stručnoga diplomskog studija iz tehničkog područja student stječe stručni naziv stručni magistar inženjer uz naznaku struke (*struč. mag. ing.* uz naznaku struke).
4. Završetkom sveučilišnoga specijalističkog studija student stječe akademski naziv specijalist uz naznaku struke (*spec.* uz naznaku struke). Završetkom poslijediplomskoga specijalističkog studija iz područja medicine, veterine i stomatologije student stječe akademski naziv sveučilišni specijalist uz naznaku struke (*univ. spec.* uz naznaku struke).
5. Završetkom doktorskog studija student stječe akademski stupanj doktora znanosti uz naznaku struke (*dr. sc.* uz naznaku struke) i doktora umjetnosti uz naznaku struke (*dr. art.* uz naznaku struke).
6. Završetkom stručnoga kratkog studija student stječe stručni naziv stručni pristupnik uz naznaku struke.

(7) Kratica akademskih i stručnih naziva iz stavaka 2. do 4. ovoga članka navodi se iza imena i prezimena osobe, dok se kratica akademskog stupnja iz stavka 5. ovoga članka navodi ispred imena i prezimena osobe.

(8) Akademski ili stručni naziv ili akademski stupanj oduzima se ako se utvrdi da je stečen protivno propisanim uvjetima za njegovo stjecanje, grubim kršenjem pravila studija ili na temelju završnog, diplomskog, specijalističkog, odnosno doktorskog rada koji je plagijat ili krivotvorina. Pokretanje i provođenje postupka oduzimanja akademskog ili stručnog naziva ili akademskog stupanja provodi se u skladu s odredbama općeg akta visokog učilišta na kojemu je stečen akademski ili stručni naziv ili akademski stupanj.

***Evidencije i informacijski sustavi u visokom obrazovanju***

**Članak 75.**

(1) Visoka učilišta elektronički vode evidencije i zbirke podataka, posebno evidenciju uspješnosti ostvarenih ishoda učenja studenata te obrađuju prikupljene osobne i druge podatke u svrhu obavljanja nastavne djelatnosti u Informacijskom sustavu visokih učilišta (ISVU sustav) i u pregledniku studijskih programa Mozvag.

(2) Ministarstvo i Agencija imaju pristup podacima iz informacijskih sustava navedenih u stavku 1. ovoga članka radi izrade analiza i statističkih izvješća na razini Republike Hrvatske te utvrđivanja točnosti podataka iz upisnika propisanih ovim Zakonom.

(3) Informacijski sustavi iz stavka 1. ovog članka koriste se pri unutarnjem i vanjskom vrednovanju kvalitete visokog učilišta.

(4) Ministar donosi pravilnik o sadržaju i korištenju informacijskih sustava iz stavka 1. ovog članka kojim se reguliraju vrsta podataka, format podataka, način unosa podataka, zaštita osobnih podataka, osiguravanje vjerodostojnosti podataka te ostala pitanja važna za prikupljanje i analizu podataka na nacionalnoj razini.

**Glava II.**

**Studenti**

***Status studenata***

**Članak 76.**

1. Student je osoba koja je upisana na sveučilišni ili stručni studij.
2. Student u redovitom statusu studira u sklopu pune nastavne satnice te ima sva prava i obveze iz studentskog standarda. Student u redovitom statusu ne može biti u radnom odnosu niti obavljati samostalnu djelatnost obrta ili drugog slobodnog zanimanja.
3. Student u izvanrednom statusu studira u sklopu pune ili prilagođene nastavne satnice te snosi troškove studija u cijelosti ili dijelom, u skladu s općim aktom visokog učilišta.
4. Status studenta stječe se upisom na visoko učilište i dokazuje se studentskom ispravom koju izdaje visoko učilište. Oblik i sadržaj studentske isprave ministar propisuje pravilnikom.

(5) Status studenta prestaje:

1. završetkom studija,
2. ispisom sa studija,
3. isključenjem sa studija u postupku i uz uvjete propisane statutom ili drugim općim aktom visokog učilišta ili
4. ako student ne završi studij u roku koji je utvrđen člankom 77. stavkom 5. ovoga Zakona.

***Prava i obveze studenta***

**Članak 77.**

1. Student ima pravo na:
2. izvedbu studija u skladu s izvedbenim planom studija,
3. sudjelovanje u znanstvenom i stručnom radu,
4. slobodu iskazivanja mišljenja i stajališta tijekom nastave i drugih aktivnosti u skladu s etičkim kodeksom,
5. završetak studija u roku kraćem od propisanoga u skladu s kriterijima propisanim općim aktom visokog učilišta,
6. besplatno korištenje građe knjižnice te znanstvenih i stručnih izvora na visokom učilištu,
7. pohađanje kolegija s drugog studija u skladu sa studijskim programom,
8. izjašnjavanje o kvaliteti nastave i nastavnika najmanje jednom godišnje u sklopu provedbe unutarnjeg sustava osiguravanja kvalitete,
9. pritužbu na povrede prava propisanih ovim Zakonom i općim aktom visokog učilišta i
10. druga prava propisana zakonom, statutom i drugim općim aktom visokog učilišta.

(2) Student ima obvezu pravodobno izvršavati nastavne i druge obveze na visokom učilištu te poštovati opće akte visokog učilišta.

1. Student kategorizirani sportaš, odnosno vrhunski umjetnik koji studira u redovitom statusu, u skladu s općim aktom visokog učilišta može studirati prema prilagođenim uvjetima pohađanja studija.

(4) Student u redovitom statusu ima pravo najviše jednom ponavljati svaku studijsku godinu.

(5) Student je obvezan završiti studij najkasnije u roku koji je dvostruko dulji od trajanja studija.

(6) Stegovna odgovornost studenata propisuje se pravilnikom o stegovnoj odgovornosti studenata koji donosi visoko učilište.

***Prava iz studentskog standarda***

**Članak 78.**

1. Student koji studira u redovitom statusu na sveučilišnom ili stručnom prijediplomskom ili diplomskom studiju, odnosno sveučilišnom integriranom studiju ostvaruje pravo na zdravstveno osiguranje, pravo na subvencionirano stanovanje i prehranu te pravo na obavljanje studentskih poslova.
2. Student koji studira u izvanrednom statusu na sveučilišnom ili stručnom prijediplomskom ili diplomskom studiju, odnosno sveučilišnom integriranom studiju ostvaruje pravo na obavljanje studentskih poslova prema posebnom zakonu.
3. Student s utvrđenim stupnjem invaliditeta koji studira u redovitom statusu ostvaruje posebna prava iz studentskog standarda te pravo na prilagođene uvjete pohađanja studija u skladu s općim aktom visokog učilišta.
4. Vrste i razinu prava iz studentskog standarda te minimalne kriterije za ostvarivanje ovih prava pravilnikom propisuje ministar.

***Subvencioniranje troškova školarine***

**Članak 79.**

(1) Student državljanin Republike Hrvatske, odnosno državljanin države članice Europske unije koji studira u redovitom statusu na sveučilišnom ili stručnom prijediplomskom ili diplomskom studiju, odnosno sveučilišnom integriranom studiju na javnom visokom učilištu ostvaruje pravo na subvencioniranje troškova školarine iz državnog proračuna, u skladu s uredbom iz članka 102. stavak 10. ovoga Zakona.

(2) Student iz stavka 1. ovoga članka ima pravo jednom promijeniti izabrani studij uza zadržavanje prava na subvencioniranje troškova školarine.

(3) Iznimno uspješnom studentu ministar može odobriti upis još jednoga studija na javnom visokom učilištu u redovitom statusu, uz subvencioniranje troškova školarine iz državnog proračuna.

***Mirovanje prava i obveza studenta***

**Članak 80.**

1. Prava i obveze studenta miruju u vrijeme trudnoće, do godine dana starosti djeteta, bolovanja duljih od tri mjeseca te u drugim opravdanim slučajevima propisanim zakonom ili općim aktom visokog učilišta.
2. O mirovanju prava i obveza studenta visoko učilište odlučuje rješenjem. Protiv ovoga rješenja nije dopuštena žalba, ali se može pokrenuti upravni spor.
3. U slučaju iz stavka 1. ovoga članka studentu se produljuje rok za završetak studija za onoliko vremena koliko je trajalo mirovanje prava i obveza.

**PETI DIO**

**ZNANSTVENA I UMJETNIČKA DJELATNOST**

***Znanstvena i umjetnička područja***

**Članak 81.**

(1) Znanstvena i umjetnička djelatnost u Republici Hrvatskoj obavlja se u znanstvenim i interdisciplinarnim područjima i poljima te umjetničkom području i poljima.

(2) Znanstvena i interdisciplinarna područja, polja i grane te umjetničko područje, polja i grane ministar propisuje pravilnikom.

***Ciljevi znanstvene i umjetničke djelatnosti***

**Članak 82.**

1. Ciljevi znanstvene djelatnosti su:
2. proširenje i produbljivanje znanstvenih spoznaja,
3. doprinos rješavanju znanstvenih, socijalnih, gospodarskih i kulturnih problema strateški važnih za Republiku Hrvatsku,
4. stvaranje inovacija i patenata,
5. poticanje održivog razvoja,
6. postizanje konkurentnosti znanstvenih programa i projekata te
7. povezivanje znanstvene djelatnosti i visokog obrazovanja.
8. Ciljevi umjetničke djelatnosti su:

proširivanje i produbljivanje umjetničkog stvaralaštva,

razvoj umjetničke produkcije,

poticanje kulturne industrije te

povezivanje umjetničke djelatnosti i visokog obrazovanja.

***Obuhvat znanstvene djelatnosti***

**Članak 83.**

(1) Znanstvena djelatnost u smislu ovoga Zakona uključuje temeljno i primijenjeno znanstveno istraživanje uz posebnosti izražene u istraživanju u znanstvenom području društvenih i humanističkih znanosti.

(2) Temeljno znanstveno istraživanje predstavlja eksperimentalni ili teorijski rad poduzet kako bi se stekla nova znanja o temeljnim načelima fenomena i vidljivih činjenica bez izravne tržišne primjene. Primijenjeno znanstveno istraživanje predstavlja industrijsko istraživanje, eksperimentalni razvoj ili njihovu kombinaciju.

(3) Industrijsko istraživanje predstavlja planirano istraživanje ili kritički pregled radi stjecanja novih znanja i vještina za razvoj novih proizvoda, procesa ili usluga, odnosno za postizanje znatnog poboljšanja postojećih proizvoda, procesa ili usluga.

(4) Eksperimentalni razvoj predstavlja stjecanje, kombiniranje, oblikovanje i uporabu postojećih znanstvenih, tehnoloških, poslovnih i ostalih mjerodavnih znanja i vještina radi razvoja novih ili poboljšanih proizvoda, procesa ili usluga. Eksperimentalni razvoj može uključivati aktivnosti kojima je cilj konceptualno definiranje, planiranje i dokumentiranje novih proizvoda, procesa ili usluga.

***Obuhvat umjetničke djelatnosti***

**Članak 84.**

(1) Umjetnička djelatnost u smislu ovoga Zakona uključuje umjetničko stvaralaštvo, umjetničko istraživanje te razvoj kreativnog potencijala umjetničkog područja i interdisciplinarnog područja.

(2) Temeljno umjetničko istraživanje predstavlja umjetničku praksu i produkciju, stvaranje novih umjetničkih tehnoloških procesa i tehnologija, kreativnih interpretativnih umjetničkih tehnika i metoda te njihovu primjenu u temeljnoj umjetničkoj djelatnosti.

(3) Razvojno umjetničko istraživanje predstavlja sustavan rad na razvoju umjetničkih postupaka i kreativnih procesa povezanih s praktičnim iskustvom usmjerenim na stvaranje umjetničkih djela i kontinuiran razvoj umjetničkih procesa.

***Upis u Upisnik znanstvenika i Upisnik umjetnika***

**Članak 85.**

1. Znanstvenik je osoba sa stečenim akademskim stupnjem doktora znanosti, osoba upisana na doktorski studij ili magistar znanosti koji se bavi znanstvenom djelatnošću.
2. Umjetnik je osoba sa stečenim akademskim stupnjem doktora umjetnosti, osoba upisana na doktorski studij ili magistar umjetnosti koji se bavi umjetničkom djelatnošću u svrhu obavljanja poslova u visokom obrazovanju.
3. Znanstvenik se upisuje u Upisnik znanstvenika, a umjetnik u Upisnik umjetnika.
4. Upisnik znanstvenika i Upisnik umjetnika vodi Ministarstvo. Ministar pravilnikom propisuje ustroj i način vođenja Upisnika znanstvenika i Upisnika umjetnika te postupak upisa i brisanja u ove upisnike.

**ŠESTI DIO**

**POTPORA VISOKOM OBRAZOVANJU, ZNANSTVENOJ I UMJETNIČKOJ DJELATNOSTI**

***Nacionalno vijeće za visoko obrazovanje, znanost i tehnološki razvoj***

**Članak 86.**

(1) Nacionalno vijeće za visoko obrazovanje, znanost i tehnološki razvoj obavlja sljedeće poslove:

1. predlaže i potiče donošenje mjera za unapređenje visokog obrazovanja, znanstvene i umjetničke djelatnosti te tehnološkog razvoja,
2. prati razvoj znanstvenih i umjetničkih područja i polja,
3. daje mišljenje o strateškim dokumentima Republike Hrvatske koji se odnose na obavljanje djelatnosti visokog obrazovanja, znanstvene i umjetničke djelatnosti te tehnološkog razvoja,
4. raspravlja pitanja važna za razvoj nacionalnog inovacijskog sustava, predlaže i potiče donošenje mjera za njegovo unapređenje te poticanje tehnološkog razvoja,
5. imenuje članove matičnih odbora,
6. na prijedlog matičnih odbora donosi Nacionalne sveučilišne, znanstvene i umjetničke kriterije,
7. donosi minimalna etička načela,
8. predlaže i potiče sudjelovanje drugih subjekata i organizacija civilnog društva, posebno tijela državne uprave, tijela jedinica lokalne i područne (regionalne) samouprave te gospodarskih subjekata u sustavu visokog obrazovanja, znanstvene i umjetničke djelatnosti te tehnološkog razvoja,
9. daje mišljenje o potrebi osnivanja novog javnog visokog učilišta, odnosno javnog znanstvenog instituta,
10. predlaže mjere i poduzima aktivnosti za afirmaciju, napredovanje i poticanje izvrsnosti nastavnog i znanstvenog pomlatka i
11. razmatra i daje mišljenja o drugim pitanjima važnim za razvoj sustava visokog obrazovanja, znanstvene i umjetničke djelatnosti te tehnološkog razvoja.

(2) Nacionalno vijeće podnosi izvješće o svojemu radu najmanje jednom godišnje Hrvatskom saboru.

(3) Nacionalno vijeće donosi odluke na sjednicama. Sjednicu saziva i njome predsjeda predsjednik Nacionalnog vijeća. Način rada Nacionalnog vijeća propisuje se poslovnikom o radu Nacionalnog vijeća koji donosi Nacionalno vijeće.

(4) Administrativne i stručne poslove za Nacionalno vijeće obavlja Ministarstvo.

***Sastav Nacionalnog vijeća***

**Članak 87.**

(1) Nacionalno vijeće sastoji se od 15 članova, od kojih su četiri znanstvena savjetnika ili znanstvena savjetnika u trajnom izboru, sedam redovitih profesora ili redovitih profesora u trajnom izboru, dva profesora stručnog studija ili profesora stručnog studija u trajnom izboru te dvije osobe iz područja poduzetništva. U radu Nacionalnog vijeća sudjeluje jedan predstavnik reprezentativnih sindikata u djelatnosti znanosti i visokog obrazovanja bez prava odlučivanja.

(2) Mandat članova Nacionalnog vijeća traje četiri godine.

(3) Kandidate za članove Nacionalnog vijeća iz reda znanstvenih savjetnika i znanstvenih savjetnika u trajnom izboru predlažu javni znanstveni instituti.

(4) Kandidate za članove Nacionalnog vijeća iz reda redovitih profesora i redovitih profesora u trajnom izboru predlažu Rektorski zbor Republike Hrvatske, sveučilišta, fakulteti i umjetničke akademije.

(5) Kandidate za članove Nacionalnog vijeća iz reda profesora stručnog studija i profesora stručnog studija u trajnom izboru predlaže Zbor veleučilišta Republike Hrvatske.

(6) Kandidate za članove Nacionalnog vijeća iz reda poduzetnika predlaže Hrvatska udruga poslodavaca.

(7) Predsjednika Nacionalnog vijeća članovi biraju natpolovičnom većinom glasova svih članova na konstituirajućoj sjednici kojom predsjeda najstariji član. Mandat predsjednika Nacionalnog vijeća traje dvije godine.

(8) Nacionalno vijeće na svoje sjednice poziva ministra te po potrebi druge članove Vlade Republike Hrvatske koji mogu sudjelovati u raspravi bez prava glasa.

***Izbor članova Nacionalnog vijeća***

**Članak 88.**

1. Javni poziv za predlaganje kandidata za članove Nacionalnog vijeća raspisuje Ministarstvo, i to najkasnije šest mjeseci prije isteka mandata postojećim članovima.
2. Član Nacionalnog vijeća ne može biti državni dužnosnik, čelnik središnjeg tijela državne uprave, čelnik jedinice lokalne i područne (regionalne) samouprave, čelnik visokog učilišta ili znanstvenog instituta niti osnivač ili čelnik osnivača visokog učilišta ili znanstvenog instituta.
3. Kandidate za članove Nacionalnog vijeća utvrđuje Ministarstvo, vodeći računa o razmjernoj zastupljenosti znanstvenih područja i umjetničkog područja te regionalnoj zastupljenosti članova. Popis kandidata koji udovoljavaju uvjetima javnoga poziva, s priloženim životopisom, objavljuje se na mrežnim stranicama Ministarstva.

 (4) Članove Nacionalnog vijeća na prijedlog Vlade Republike Hrvatske imenuje Hrvatski sabor tako da svake dvije godine imenuje sedam, odnosno osam članova Nacionalnog vijeća.

***Razrješenje članova Nacionalnog vijeća***

**Članak 89.**

1. Član Nacionalnog vijeća može biti razriješen prije vremena na koje je izabran ako:

1. sam zatraži razrješenje,

2. stupi na dužnost propisanu člankom 88. stavkom 2. ovoga Zakona,

3. ne ispunjava svoju dužnost,

4. izgubi sposobnost obnašanja dužnosti ili

5. svojim postupcima naruši ugled dužnosti koju obnaša.

(2) Zahtjev za razrješenjem člana Nacionalnog vijeća ovlašteni su podnijeti Vladi Republike Hrvatske, predsjednik ili najmanje tri člana. Ako Vlada Republike Hrvatske zahtjev ocijeni osnovanim, predlaže Hrvatskom saboru razrješenje člana Nacionalnog vijeća.

(3) U slučaju razrješenja člana Nacionalnog vijeća, Hrvatski sabor na prijedlog Vlade Republike Hrvatske imenuje novog člana na vrijeme do isteka mandata razriješenoga člana.

***Matični odbori***

**Članak 90.**

1. Matični odbor osniva se za jedno ili više znanstvenih, umjetničkih, odnosno interdisciplinarnih polja. Broj matičnih odbora, njihovu nadležnost za pojedina polja i način rada ministar propisuje općim aktom.
2. Matični odbor:
3. utvrđuje ispunjava li nastavnik, odnosno znanstvenik u postupku zapošljavanja na slobodno radno mjesto na sveučilištu, fakultetu, umjetničkoj akademiji i znanstvenom institutu Nacionalne sveučilišne, znanstvene i umjetničke kriterije,
4. utvrđuje ispunjava li nastavnik, odnosno znanstvenik Nacionalne sveučilišne, znanstvene i umjetničke kriterije pri izboru na više radno mjesto, odnosno pri reizboru na postojeće radno mjesto na sveučilištu, fakultetu, umjetničkoj akademiji i znanstvenom institutu,
5. predlaže Nacionalnom vijeću znanstvene elemente Nacionalnih sveučilišnih, znanstvenih i umjetničkih kriterija,
6. predlaže Nacionalnom vijeću popis domaćih znanstvenih časopisa koji su kvalitetom izjednačeni s uglednim međunarodnim znanstvenim časopisima za pojedino znanstveno područje i polje, relevantnih za izbor na znanstveno-nastavno, umjetničko-nastavno, znanstveno i nastavno radno mjesto na sveučilištu, fakultetu, umjetničkoj akademiji i znanstvenom institutu te
7. razmatra pitanja važna za pojedino znanstveno ili umjetničko područje i polje.

(3) O ispunjavanju Nacionalnih sveučilišnih, znanstvenih i umjetničkih kriterija matični odbor odlučuje rješenjem. Protiv ovoga rješenja nije dopuštena žalba, ali se može pokrenuti upravni spor.

(4) Matični odbor odluke donosi na sjednicama. Sjednicu saziva i njome predsjeda predsjednik matičnog odbora. Sjednice matičnog odbora održavaju se jednom mjesečno. Sjednica matičnog odbora može se održati i na daljinu korištenjem odgovarajućih audiovizualnih uređaja.

***Matična povjerenstva***

**Članak 91.**

1. Matično povjerenstvo osniva se prema znanstvenim područjima, odnosno za umjetničko područje. Broj matičnih povjerenstva, njihovu nadležnost za pojedina područja te način rada ministar propisuje općim aktom.
2. Matično povjerenstvo:
3. utvrđuje ispunjava li nastavnik u postupku zapošljavanja na slobodno radno mjesto na veleučilištu Nacionalne veleučilišne kriterije,
4. utvrđuje ispunjava li nastavnik Nacionalne veleučilišne kriterije pri izboru na više radno mjesto, odnosno pri reizboru na postojeće radno mjesto na veleučilištu te
5. razmatra pitanja važna za pojedino znanstveno ili umjetničko područje.

(3) O ispunjavanju Nacionalnih veleučilišnih kriterija matično povjerenstvo odlučuje rješenjem. Protiv ovoga rješenja nije dopuštena žalba, ali se može pokrenuti upravni spor.

(4) Matično povjerenstvo odluke donosi na sjednicama. Sjednicu saziva i njome predsjeda predsjednik matičnog povjerenstva. Sjednice matičnog povjerenstva održavaju se jednom mjesečno. Sjednica matičnog povjerenstva može se održati i na daljinu korištenjem odgovarajućih audiovizualnih uređaja.

***Izbor članova matičnih odbora i matičnih povjerenstava***

**Članak 92.**

1. Matični odbor sastoji se od devet članova. Članovi matičnog odbora imenuju se na četiri godine iz reda redovitih profesora, redovitih profesora u trajnom izboru, znanstvenih savjetnika i znanstvenih savjetnika u trajnom izboru u odgovarajućem polju.
2. Matično povjerenstvo sastoji se od tri do sedam članova. Članovi matičnog povjerenstva imenuju se na četiri godine iz reda profesora stručnog studija i profesora stručnog studija u trajnom izboru u odgovarajućem području.

(3) Javni poziv za predlaganje kandidata za članove matičnih odbora i matičnih povjerenstava objavljuje Ministarstvo. Kandidate za članove matičnih odbora predlažu Rektorski zbor Republike Hrvatske, sveučilišta, fakulteti, umjetničke akademije i javni znanstveni instituti. Kandidate za članove matičnih povjerenstava predlažu veleučilišta.

(4) Član matičnog odbora i matičnog povjerenstva ne može biti član Nacionalnog vijeća, čelnik visokog učilišta i znanstvenog instituta, niti naslovni nastavnik, odnosno naslovni znanstvenik.

(5) Listu kandidata za članove matičnih odbora utvrđuje Ministarstvo te je u roku 30 dana od dana završetka javnog poziva za predlaganje kandidata dostavlja Nacionalnom vijeću. Nacionalno vijeće imenuje članove matičnih odbora vodeći računa da većinu članova čine redoviti profesori i redoviti profesori u trajnom izboru.

(6) Listu kandidata za članove matičnih povjerenstava utvrđuje Ministarstvo te je u roku 30 dana od dana završetka javnog poziva za predlaganje kandidata dostavlja Zboru veleučilišta Republike Hrvatske (dalje u tekstu: Zbor veleučilišta). Zbor veleučilišta imenuje članove matičnih povjerenstava.

(7) U slučaju prestanka mandata članu matičnog odbora, odnosno matičnog povjerenstva prije vremena na koje je izabran, novi član imenuje se u skladu postupkom propisanim stavkom 5., odnosno 6. ovoga članka na vrijeme do iseka mandata člana kojemu je prestao mandat.

***Rektorski zbor Republike Hrvatske***

**Članak 93.**

1. Rektorski zbor Republike Hrvatske čine rektori svih sveučilišta u Republici Hrvatskoj. U radu Rektorskog zbora sudjeluje predstavnik Zbora veleučilišta. Predsjednika Rektorskog zbora članovi biraju natpolovičnom većinom glasova svih članova.

(2) Rektorski zbor razmatra pitanja od zajedničkog interesa za djelovanje i razvoj sveučilišta, fakulteta i umjetničkih akademija te obavlja sljedeće poslove:

1. predlaže članove Nacionalnog vijeća,
2. predlaže članove matičnih odbora ,
3. predlaže Nacionalnom vijeću nastavne i stručne elemente Nacionalnih sveučilišnih, znanstvenih i umjetničkih kriterija,
4. na prijedlog Ministarstva sudjeluje u postupku pregovora za sklapanje kolektivnog ugovora za područje visokog obrazovanja, znanstvene i umjetničke djelatnosti,
5. daje preporuke za razvoj sustava visokog obrazovanja,
6. prati i unaprjeđuje Bolonjski proces,
7. predlaže aktivnosti i mjere za povećanje internacionalizacije visokog obrazovanja,
8. obavlja poslove koje mu povjere sveučilišta i
9. obavlja druge poslove propisane ovim Zakonom i drugim propisima.
10. Rektorski zbor odluke donosi na sjednicama. Sjednicu saziva i njome predsjeda predsjednik Rektorskog zbora. Način rada Rektorskog zbora uređuje se poslovnikom o radu Rektorskog zbora, koji donosi Rektorski zbor.

***Zbor veleučilišta Republike Hrvatske***

**Članak 94.**

1. Zbor veleučilišta Republike Hrvatske čine dekani svih veleučilišta u Republici Hrvatskoj. U radu Zbora veleučilišta sudjeluje predstavnik Rektorskog zbora. Predsjednika Zbora veleučilišta članovi biraju natpolovičnom većinom glasova svih članova.

(2) Zbor veleučilišta razmatra pitanja od zajedničkog interesa za djelovanje i razvoj veleučilišta te obavlja sljedeće poslove:

1. predlaže članove Nacionalnog vijeća,
2. bira članove matičnih povjerenstava,
3. donosi Nacionalne veleučilišne kriterije,
4. na prijedlog Ministarstva sudjeluje u postupku pregovora za sklapanje kolektivnog ugovora za područje visokog obrazovanja, znanstvene i umjetničke djelatnosti,
5. daje preporuke za razvoj veleučilišta,
6. prati i unaprjeđuje Bolonjski proces,
7. predlaže aktivnosti i mjere za povećanje internacionalizacije visokog obrazovanja,
8. obavlja poslove koje mu povjere veleučilišta i
9. obavlja druge poslove propisane ovim Zakonom i drugim propisima.

(3) Zbor veleučilišta odluke donosi na sjednicama. Sjednicu saziva i njome predsjeda predsjednik Zbora veleučilišta. Način rada Zbora veleučilišta propisuje se poslovnikom o radu Zbora veleučilišta koji donosi Zbor veleučilišta.

***Elektronička infrastruktura sustava visokog obrazovanja, znanstvene i umjetničke djelatnosti***

**Članak 95.**

(1) Elektronička infrastruktura sustava visokog obrazovanja, znanstvene i umjetničke djelatnosti ustrojava se radi kvalitetne i djelotvorne uporabe informatičkih resursa za potrebe funkcioniranja i razvoja sustava visokoga obrazovanja, znanstvene i umjetničke djelatnosti.

(2) Elektronička infrastruktura sustava visokog obrazovanja, znanstvene i umjetničke djelatnosti ustrojava se na razini Republike Hrvatske i dostupna je svim visokim učilištima i znanstvenim institutima.

(3) Ustroj i funkcioniranje elektroničke infrastrukture sustava visokog obrazovanja, znanstvene i umjetničke djelatnosti ministar propisuje pravilnikom.

 **SEDMI DIO**

**FINANCIRANJE VISOKOG OBRAZOVANJA I ZNANSTVENE DJELATNOSTI**

***Izvori sredstava za financiranje visokih učilišta i znanstvenih instituta***

**Članak 96.**

(1) Djelatnost visokog učilišta, odnosno znanstvenog instituta financira se sredstvima osnivača, namjenskim prihodima i ostalim (vlastitim) prihodima u skladu s ovim Zakonom.

(2) Sredstva osnivača čine:

1. sredstva iz državnog proračuna Republike Hrvatske za financiranje djelatnosti visokog učilišta, odnosno znanstvenog instituta kojem je osnivač Republika Hrvatska,
2. sredstva iz proračuna jedinice lokalne i područne (regionalne) samouprave za financiranje djelatnosti visokog učilišta, odnosno znanstvenog instituta kojem je osnivač jedinica lokalne i područne (regionalne) samouprave i
3. sredstva osnivača za financiranje djelatnosti privatnog visokog učilišta, odnosno privatnog znanstvenog instituta.

(3) Namjenske prihode visokog učilišta, odnosno znanstvenog instituta čine prihodi koji proizlaze iz obavljanja osnovne djelatnosti te s njome povezanih djelatnosti, a osobito:

1. školarine studenata i druge naknade polaznika obrazovnih programa,
2. sredstva Hrvatske zaklade za znanost, sveučilišnih i ostalih zaklada,
3. sredstva europskih strukturnih i investicijskih fondova te drugih fondova Europske unije,
4. prihodi ostvareni od znanstvenih, umjetničkih i stručnih projekata, elaborata, ekspertiza, nakladničke i drugih srodnih djelatnosti i
5. prihodi od fondova, donacija i drugih odgovarajućih izvora financiranja obrazovne, znanstvene i umjetničke djelatnosti.

(4) Visoko učilište, odnosno znanstveni institut ostale (vlastite) prihode ostvaruje iz drugih izvora, odnosno obavljanjem tržišnih djelatnosti koje ne štete ostvarivanju osnovne misije niti narušavaju ugled, neovisnost i dostojanstvo visokog učilišta, odnosno znanstvenog instituta.

***Financiranje javnih visokih učilišta i javnih znanstvenih instituta***

**Članak 97.**

1. Sredstva iz državnog proračuna Republike Hrvatske doznačuju se javnom visokom učilištu, odnosno javnom znanstvenom institutu na temelju programskog ugovora. Ako se programski ugovor ne sklopi u rokovima propisanim uredbom iz članka 102. stavka 9. ovoga Zakona, javno visoko učilište, odnosno javni znanstveni institut financira se sredstvima iz državnog proračuna u skladu s člankom 103. ovoga Zakona.
2. Javno visoko učilište, odnosno javni znanstveni institut samostalno raspolaže ostalim (vlastitim) prihodima u skladu s financijskim planom. Kriterije raspolaganja (ostalim) vlastitim prihodima ministar propisuje pravilnikom. Način trošenja ostalih (vlastitih) prihoda javno visoko učilište, odnosno javni znanstveni institut propisuje općim aktom.

***Proračun visokog učilišta i znanstvenog instituta***

**Članak 98.**

1. Proračun visokog učilišta, odnosno znanstvenog instituta donosi se u skladu sa statutom za svaku kalendarsku godinu.
2. Proračun javnog visokog učilišta, odnosno javnog znanstvenog instituta sastoji se od tri temeljne komponente, osnovne, razvojne i izvedbene (varijabilne), a utvrđuje se u pregovaračkom postupku koji prethodi sklapanju programskog ugovora.

***Osnovna proračunska komponenta***

**Članak 99.**

(1) Osnovna proračunska komponenta javnog visokog učilišta, odnosno javnog znanstvenog instituta obuhvaća sredstva kojima se financiraju osnovni zahtjevi i potrebe javnog visokog učilišta, odnosno javnog znanstvenog instituta koje proizlaze iz obavljanja njihove djelatnosti utvrđene ovim Zakonom, a posebice se odnose na:

1. plaće i materijalna prava zaposlenih,
2. materijalne troškove poslovanja,
3. izdatke za studentski standard,
4. izdatke za obavljanje znanstvene, odnosno umjetničke djelatnosti,
5. sredstva za tekuće i investicijsko održavanje nastavne, znanstvene i umjetničke infrastrukture,
6. izdatke za provedbu projekata od interesa za Republiku Hrvatsku,
7. sredstva za tekuće i investicijsko održavanje nastavne, znanstvene i druge infrastrukture,
8. sredstva za znanstveno i stručno osposobljavanje i usavršavanje,
9. sredstva za izdavačku djelatnost i
10. sredstva za druge osnovne troškove.

(2) Osnovna proračunska komponenta obuhvaća obrazovnu i znanstvenu, odnosno umjetničku potkomponentu obavljanja temeljne djelatnosti javnog visokog učilišta, odnosno javnog znanstvenog instituta, čiji se iznos i udio u ukupnom proračunu utvrđuju programskim ugovorom.

***Razvojna proračunska komponenta***

**Članak 100.**

(1) Razvojna proračunska komponenta javnog visokog učilišta, odnosno javnog znanstvenog instituta obuhvaća sredstva kojima se financira ostvarivanje razvojnih ciljeva, a posebice se odnose na:

1. modernizaciju studijskih programa,
2. internacionalizaciju rezultata znanstvenih i umjetničkih projekata i programa,
3. izgradnju nove i okrupnjavanje postojeće nastavne, znanstvene i umjetničke infrastrukture,
4. razvoj usluga za potporu studentima i unaprjeđivanje studentskog standarda,
5. razvoj programa od posebnog utjecaja na gospodarstvo i društveni razvoj,
6. poticanje međunarodne mobilnosti i međuinstitucionalne suradnje,
7. organizacijsku i funkcionalnu integraciju javnih visokih učilišta,
8. preustroj i okrupnjavanje javnih znanstvenih instituta te
9. ostvarenje drugih ciljeva u skladu s nacionalnim strateškim smjernicama i strategijom razvoja javnog visokog učilišta, odnosno javnog znanstvenog instituta.

(2) Javno visoko učilište, odnosno javni znanstveni instituti dužni su u pregovaračkom postupku utvrditi razvojne ciljeve koji proizlaze iz njihove strategije i usklađeni su s nacionalnim strateškim dokumentima, a ostvarivost je mjerljiva u razdoblju primjene sklopljenog programskog ugovora.

(3) Udio razvojne proračunske komponente u proračunu javnog visokog učilišta, odnosno javnog znanstvenog instituta ne može biti veći od 25 % iznosa osnovne proračunske komponente utvrđene programskim ugovorom.

***Izvedbena (varijabilna) proračunska komponenta***

**Članak 101.**

(1) Izvedbena (varijabilna) proračunska komponenta obuhvaća sredstva koja se doznačuju javnom visokom učilištu, odnosno javnom znanstvenom institutu na temelju uspješnosti u ostvarivanju ciljeva utvrđenih programskim ugovorom.

(2) Udio izvedbene (varijabilne) proračunske komponente u proračunu javnog visokog učilišta, odnosno javnog znanstvenog instituta ne može biti veći od 15 % iznosa osnovne proračunske komponente utvrđene programskim ugovorom.

***Okvirni sadržaj i postupak sklapanja programskog ugovora***

**Članak 102.**

1. Programskim ugovorom utvrđuje se višegodišnje financiranje javnog visokog učilišta, odnosno javnog znanstvenog instituta.
2. Programskim ugovorom ugovara se ostvarivanje unaprijed definiranih ciljeva visokog učilišta, odnosno znanstvenog instituta, koji su usklađeni s nacionalnim strateškim dokumentima.
3. Programski ugovor sklapa se sa svakim javnim visokim učilištem, odnosno javnim znanstvenim institutom u skladu s jednakim kriterijima.

(4) Programski ugovor obvezno sadrži odredbe o:

1. ciljevima koje visoko učilište, odnosno znanstveni institut mora ostvariti u sklopu ugovorenog programskog razdoblja,

2. mjerljivim pokazateljima ostvarivanja ugovorenih ciljeva,

3. financijskoj kvantifikaciji ishoda djelatnosti visokog učilišta, odnosno znanstvenog instituta te ostvarenju ugovorenih programskih ciljeva,

4. osnovnoj, razvojnoj i izvedbenoj (varijabilnoj) proračunskoj komponenti,

5. raspodjeli proračuna te višegodišnjim proračunskim projekcijama koje se odnose na svaku godinu primjene programskog ugovora,

6. mjerama koje se poduzimaju ako se ne ispune ugovoreni ciljevi i

7. obvezi izvješćivanja i praćenja izvršenja pokazatelja provedbe programskog ugovora.

(5) Osnovna proračunska komponenta u programskom ugovoru koji sklapa visoko učilište utvrđuje se na temelju broja studijskih programa koji se izvode na visokom učilištu, broja zaposlenih nastavnika i suradnika, broja upisanih studenata, znanstvene i umjetničke produkcije te troškova kapitalnih ulaganja u nastavnu, znanstvenu i umjetničku infrastrukturu.

(6) Osnovna proračunska komponenta u programskom ugovoru koji sklapa znanstveni institut utvrđuje se na temelju znanstvene i umjetničke produkcije, broja zaposlenih znanstvenika i suradnika te troškova kapitalnih ulaganja u znanstvenu infrastrukturu.

(7) Razvojnom proračunskom komponentom u programskom ugovoru razrađuju se razvojni ciljevi u skladu s nacionalnim strateškim dokumentima.

(8) Izvedbena (varijabilna) proračunska komponenta u programskom ugovoru sadrži odredbe o načinu i dinamici praćenja pokazatelja ostvarenja ciljeva te odredbe o uvjetima ostvarivanja prava na dio ili na cjelokupan iznos izvedbene (varijabilne) komponente proračuna razmjerno razini ispunjenosti pokazatelja.

(9) Programski ugovor može se izmijeniti i/ili dopuniti u opravdanim slučajevima sklapanjem dodatka programskom ugovoru. Opravdani slučaj podrazumijeva povećanje rashoda za plaće i materijalna prava, povećanje materijalnih troškova poslovanja ili znatan pad razine studentskog standarda. Inicijativu za izmjenu i/ili dopunu programskog ugovora može dati visoko učilište, odnosno znanstveni institut.

(10) Sadržaj programskog ugovora, proračunsku formulu, pokazatelje i kriterije utvrđivanja visine udjela pojedinih proračunskih komponenti, postupak pregovaranja i rokove sklapanja programskog ugovora te kvalitativne i kvantitativne indikatore za mjerenje uspješnosti ostvarenja ciljeva utvrđenih programskim ugovorom Vlada Republike Hrvatske propisuje uredbom.

***Privremeno financiranje javnoga visokog učilišta i javnoga znanstvenog instituta***

**Članak 103.**

(1) Ako se programski ugovor ne sklopi u rokovima propisanim uredbom iz članka 102. stavka 10. ovoga Zakona, javnom visokom učilištu, odnosno javnom znanstvenom institutu za sljedeću proračunsku godinu doznačit će se 95 % osnovne proračunske komponente koja je ponuđena u pregovaračkom postupku.

(2) U slučaju iz stavka 1. ovoga članka pregovori o programskom ugovoru nastavit će se u godini privremenog financiranja radi njegova sklapanja. U tom slučaju sredstva doznačena javnom visokom učilištu, odnosno javnom znanstvenom institutu umanjivat će se za 5 % svake godine sve do sklapanja programskog ugovora.

(3) Postupak utvrđivanja proračuna javnih visokih učilišta i javnih znanstvenih instituta za vrijeme trajanja privremenog financiranja i način izvještavanja o utrošenim sredstvima propisuju se pravilnikom koji donosi ministar.

**OSMI DIO**

**NADZOR**

***Nadzor primjene ovog Zakona***

**Članak 104.**

Ministarstvo nadzire primjenu odredaba ovog Zakona i propisa donesenih na temelju njega ako drugim propisom nije određeno da nadzor obavlja drugo tijelo državne uprave.

***Upravni nadzor***

**Članak 105.**

(1) Nadzor nad zakonitošću rada visokog učilišta, odnosno znanstvenog instituta, zakonitosti općih i pojedinačnih akata te namjenskog trošenja proračunskih sredstava obavlja Ministarstvo ako zakonom nije određeno da nadzor obavlja drugo tijelo državne uprave.

(2) Ako Ministarstvo utvrdi da su opći akt ili pojedine njegove odredbe protivne ovom Zakonu ili na temelju njega donesenom drugom propisu, zatražit će od visokog učilišta, odnosno znanstvenog instituta da ih uskladi s ovim Zakonom ili drugim propisom u roku 30 dana. Ako visoko učilište, odnosno znanstveni institut ne postupi prema traženju Ministarstva, Ministarstvo će obustaviti od izvršenja opći akt te Visokom upravnom sudu Republike Hrvatske podnijeti prijedlog za ocjenu zakonitosti općeg akta.

(3) Ako Ministarstvo utvrdi nedostatke ili propuste u radu visokog učilišta, odnosno znanstvenog instituta zatražit će otklanjanje nedostataka ili propusta u roku 60 dana. Ako visoko učilište, odnosno znanstveni institut u postavljenom roku ne otkloni nedostatak ili propust u radu, protiv visokog učilišta, odnosno znanstvenog instituta i odgovorne osobe u visokom učilištu, odnosno znanstvenom institutu pokrenut će se prekršajni postupak u skladu s devetim dijelom ovoga Zakona.

***Nadzor primjene propisa o radu***

**Članak 106.**

Nadzor primjene propisa kojima se uređuju radni odnosi na visokom učilištu, odnosno znanstvenom institutu obavlja tijelo državne uprave nadležno za poslove inspekcije rada.

**DEVETI DIO**

**PREKRŠAJNE ODREDBE**

***Prekršajne kazne***

**Članak 107.**

1. Novčanom kaznom od 50.000,00 do 300.000,00 kuna kaznit će se za prekršaj visoko učilište, odnosno znanstveni institut koji:
2. ne postupi prema zahtjevu Ministarstva za otklanjanje nedostataka ili propusta u određenom roku,
3. obavlja izbor na znanstveno-nastavna, umjetničko-nastavna, znanstvena, nastavna, suradnička, stručna i druga radna mjesta protivno odredbama ovoga Zakona i općih akata,
4. otkaže ugovor o radu kad za to nisu ispunjeni uvjeti propisani zakonom ili općim aktom,
5. ne otkaže ugovor o radu zaposleniku kad su za to ispunjeni uvjeti propisani zakonom ili općim aktom,
6. započne obavljati djelatnosti visokog obrazovanja bez dopusnice ili drugog odgovarajućeg akta u skladu s posebnim zakonom, a zakonom je propisano da je takav akt uvjet za obavljanje djelatnosti visokog obrazovanja,
7. upiše studente na studij ili u višu godinu studija iako za to nisu ispunjeni uvjeti propisani ovim Zakonom i općim aktom visokog učilišta,
8. izda ispravu o studiju suprotno ovome Zakonu ili odbije izdati ispravu o studiju kada su za to ispunjeni uvjeti propisani ovim Zakonom i općim aktima visokog učilišta,
9. ne vodi evidencije o studentima i polaznicima obrazovnih programa,
10. ne učini dostupnim javnosti doktorski rad objavom na mrežnim stranicama najmanje 30 dana prije obrane doktorskog rada,
11. ne objavi doktorski rad u roku 30 dana od dana obrane na nacionalnom repozitoriju ili
12. ne uskladi svoj ustroj i rad s odredbama zakona.
13. Novčanom kaznom od 50.000,00 do 300.000,00 kuna kaznit će se za prekršaj javno visoko učilište, odnosno javni znanstveni institut koji ne upotrijebi višak prihoda u skladu sa zakonom kojim se uređuje proračunsko financiranje.

(3) Novčanom kaznom od 10.000,00 do 20.000,00 kuna kaznit će se za prekršaj iz stavka 1. ovoga članka odgovorna osoba na visokom učilištu, odnosno znanstvenom institutu.

(4) Za prekršaje iz ovoga članka ovlašteni podnositelj optužnog prijedloga za pokretanje prekršajnog postupka jest ministar ili osoba koju on ovlasti.

(5) Osobi koja je počinitelj prekršaja iz stavka 1. ovoga članka može se izreći zaštitna mjera zabrane obavljanja određenih djelatnosti, poslova ili dužnosti u trajanju od jednog mjeseca do godine dana ili zaštitna mjera zabrane obavljanja određenih djelatnosti ili poslova na visokom učilištu, odnosno znanstvenom institutu, u trajanju od tri mjeseca do jedne godine.

**DESETI DIO**

**PRIJELAZNE I ZAVRŠNE ODREDBE**

***Ustrojbene i druge promjene visokog učilišta i znanstvenog instituta***

**Članak 108.**

1. Visoko učilište, odnosno znanstveni institut obvezno je uskladiti statut i druge opće akte s ovim Zakonom najkasnije u roku šest mjeseci od stupanja na snagu ovoga Zakona.
2. Visoko učilište, odnosno znanstveni institut obvezno je uskladiti unutarnji ustroj i tijela u skladu s odredbama ovoga Zakona najkasnije u roku jedne godine od dana stupanja na snagu ovoga Zakona. Mandat članova izabranih u tijela visokog učilišta, odnosno znanstvenog instituta, prestaje ustrojem tijela u skladu s odredbama ovoga Zakona.
3. Rektor i prorektor javnog sveučilišta te dekan i prodekan javnoga, fakulteta, umjetničke akademije i veleučilišta te ravnatelj javnog znanstvenog instituta izabran prije stupanja na snagu ovoga Zakona, ostaje na istoj dužnosti do isteka mandata na koji je izabran. Iznimno, rektoru javnog sveučilišta koji je na prvu dužnost rektora izabran prije stupanja na snagu ovoga Zakona, mandat prestaje protekom šest godina od dana stupanja na dužnost te nema pravo ponovnog izbora na dužnost rektora.
4. Visoka škola danom stupanja na snagu ovoga Zakona postaje veleučilište.

***Imenovanje sveučilišnog vijeća***

**Članak 109.**

1. Sveučilišno vijeće javnoga sveučilišta imenovati će se, u skladu s člankom 15. stavci 1. i 2. ovoga Zakona, najkasnije u roku šest mjeseci od dana stupanja na snagu ovoga Zakona. Do imenovanja članova sveučilišnog vijeća s radom nastavlja sveučilišni savjet.
2. Sveučilišno vijeće obvezno je donijeti poslovnik o radu sveučilišnog vijeća na konstituirajućoj sjednici.

***Zatečena radna mjesta i zvanja***

**Članak 110.**

1. Nastavnik, znanstvenik ili suradnik izabran na znanstveno-nastavno, umjetničko-nastavno, znanstveno, nastavno ili suradničko radno mjesto prije stupanja na snagu ovoga Zakona, nastavlja s radom na istome radnome mjestu. Rokovi za izbor ili reizbor nastavnika, odnosno znanstvenika propisani ovim Zakonom, počinju se računati danom izbora ili reizbora na radno mjesto.
2. Nastavnik koji je prije stupanja na snagu ovoga Zakona izabran na znanstveno-nastavno, odnosno umjetničko-nastavno radno mjesto redovitoga profesora u trajnom zvanju nastavlja s radom na radnome mjestu redovitoga profesora u trajnom izboru. Nastavnik koji je prije stupanja na snagu ovoga Zakona izabran na nastavno radno mjesto profesora visoke škole nastavlja s radom na radnome mjestu profesora stručnog studija. Nastavnik koji je prije stupanja na snagu ovoga Zakona izabran na nastavno radno mjesto profesora visoke škole u trajnom zvanju nastavlja s radom na radnome mjestu profesora stručnog studija u trajnom izboru. Znanstvenik koji je prije stupanja na snagu ovoga Zakona izabran na znanstveno radno mjesto znanstvenog savjetnika u trajnom zvanju nastavlja s radom na radnome mjestu znanstvenog savjetnika u trajnom izboru. Suradnik koji je prije stupanja na snagu ovoga Zakona izabran na suradničko radno mjesto poslijedoktoranda nastavlja s radom na radnome mjestu višeg asistenta.
3. Nastavnik, znanstvenik i suradnik koji je znanstveno, znanstveno-nastavno, umjetničko-nastavno, nastavno, suradničko ili stručno zvanje izabran prije stupanja na snagu ovoga Zakona zadržava stečeno zvanje.
4. Nastavnik, odnosno znanstvenik koji je navršio 65 godina života i koji ima ugovor o radu na znanstveno-nastavnom, umjetničko-nastavnom, znanstvenom ili nastavnom radnom mjestu nastavlja s radom na radnom mjestu do isteka roka iz ugovora o radu, ali najdulje do isteka akademske, odnosno kalendarske godine u kojoj je navršio 70 godina života.
5. Naslovni nastavnik izabran u naslovno zvanje prije stupanja na snagu ovoga Zakona zadržava naslovno zvanje do isteka roka iz članka 41. stavak 1. ovoga Zakona.

***Natječajni postupci***

**Članak 111.**

1. Postupak izbora na znanstveno-nastavno, umjetničko-nastavno, znanstveno, nastavno, suradničko i stručno radno mjesto započet prije stupanja na snagu ovoga Zakona vodi se prema propisima koji su važili u trenutku pokretanja postupka.
2. Postupak izbora u naslovno znanstveno-nastavno, umjetničko-nastavno, nastavno i suradničko zvanje započet prije stupanja na snagu ovoga Zakona vodi se prema propisima koji su važili u trenutku pokretanja postupka.
3. Postupak izbora u znanstveno zvanje započet prije stupanja na snagu ovoga Zakona vodi se prema propisima koji su važili u trenutku pokretanja postupka te se trebaju dovršiti najkasnije u roku šest mjeseci od stupanja na snagu ovoga Zakona.

***Upis na studij osoba koje su srednjoškolsko obrazovanje završile prije 2010. godine***

**Članak 112.**

Iznimno od članka 58. stavak 3. ovoga Zakona, osoba koja je prije 2010. godine bez položene državne mature završila odgovarajući program srednjoškolskog obrazovanja u trajanju od najmanje četiri godine, može upisati sveučilišni, odnosno stručni prijediplomski studij u skladu s uvjetima propisanim općim aktom visokog učilišta.

***Usklađivanje odredbi o studiju***

**Članak 113.**

1. Stupanjem na snagu ovoga Zakona preddiplomski sveučilišni studij mijenja naziv u sveučilišni prijediplomski studij, preddiplomski stručni studij mijenja naziv u stručni prijediplomski studij*,* diplomski sveučilišni studij mijenja naziv u sveučilišni diplomski studij*,* integrirani preddiplomski i diplomski sveučilišni studij mijenja naziv u sveučilišni integrirani prijediplomski i diplomski studij*,* diplomski stručni studij mijenja naziv u stručni diplomski studij, poslijediplomski specijalistički studij mijenja naziv u poslijediplomski specijalistički studij*,* poslijediplomski sveučilišni (doktorski) studij mijenja naziv u doktorski studij, a kratki stručni studijmijenja naziv u stručni kratki studij.
2. Visoko učilište obvezno je studijski program te stručni ili akademski naziv ili akademski stupanj koji se stječe završetkom studija uskladiti s odredbama ovoga Zakona najkasnije u roku šest mjeseci od stupanja na snagu ovoga Zakona.
3. Osobe koje su prije stupanja na snagu ovoga Zakona stekle stručni naziv stručni specijalist određene struke, stupanjem na snagu ovoga Zakona stječu stručni naziv stručni magistar uz naznaku struke (*struč. mag.* uz naznaku struke). Osobe koje su prije stupanja na snagu ovoga Zakona stekle stručni naziv stručni specijalist određene struke iz tehničkog područja, stupanjem na snagu ovoga Zakona stječu stručni naziv stručni magistar inženjer uz naznaku struke (*struč. mag. ing.* uz naznaku struke). Na zahtjev osobe koja je završila studij visoko učilište obvezno je izdati uvjerenje o ujednačavanju stručnoga naziva.

***Imenovanje Nacionalnog vijeća***

**Članak 114.**

1. Hrvatski Sabor, u skladu s člankom 87. i 88. ovoga Zakona, imenovati će sve članove Nacionalnog vijeća najkasnije u roku šest mjeseci od dana stupanja na snagu ovoga Zakona. Do imenovanja novog saziva Nacionalnog vijeća s radom nastavlja postojeći saziv Nacionalnog vijeća.
2. Članovi Nacionalnog vijeća iz stavka 1. ovoga članka ždrijebom će odlučiti kojih sedam članova će mandat trajati dvije godine, dok će ostalim članovima mandat trajati četiri godine.
3. Stručne i administrativne poslove za Nacionalno vijeće obavlja Ministarstvo.

***Imenovanje matičnih odbora i matičnih povjerenstava***

**Članak 115.**

1. Nacionalno vijeće, u sazivu iz članka 114. stavak 1. ovoga Zakona, u skladu s člankom 92. ovoga Zakona, imenovati će članove matičnih odbora najkasnije u roku tri mjeseca od imenovanja. Do imenovanja novog saziva matičnog odbora, s radom nastavlja matični odbor u postojećem sazivu.
2. Zbor veleučilišta u skladu s člankom 92. ovoga Zakona, imenovati će članove matičnih povjerenstva najkasnije u roku šest mjeseci od stupanja na snagu ovoga Zakona. Do imenovanja novog saziva matičnog povjerenstava, s radom nastavljaju matično povjerenstvo u postojećem sazivu.

***Imenovanje Rektorskog zbora i Zbora veleučilišta***

**Članak 116.**

1. Stupanjem na snagu ovoga Zakona Rektorski zbor čine rektori svih sveučilišta u Republici Hrvatskoj.
2. Predsjednik Rektorskog zbora Republike Hrvatske izabran prije stupanja na snagu ovoga Zakona obavlja dužnost do isteka mandata na koji je izabran.
3. Stupanjem na snagu ovoga Zakona Vijeće veleučilišta i visokih škola Republike Hrvatske postaje Zbor veleučilišta.
4. Predsjednik Vijeća veleučilišta i visokih škola Republike Hrvatske izabran prije stupanja na snagu ovoga Zakona obavlja dužnost predsjednika Zbora veleučilišta do isteka mandata na koji je izabran.
5. Zbor veleučilišta obvezan je donijeti Nacionalne veleučilišne kriterije najkasnije u roku tri mjeseca od stupanja na snagu ovoga Zakona. Do početka važenja Nacionalnih veleučilišnih kriterija primjenjuju se važeći propisi.
6. Rektorski zbor i Zbor veleučilišta obvezni su uskladiti poslovnik o radu s ovim Zakonom najkasnije u roku šest mjeseci od stupanja na snagu ovoga Zakona.

***Donošenje podzakonskih propisa***

**Članak 117.**

1. Pravilnik iz članka 9. stavak 3., članka 43. stavak 12., članka 50. stavak 3., članka 65. stavak 3., članka 73. stavak 5., članka 75. stavak 4., članka 76. stavak 4., članka 78. stavak 4., članka 81. stavak 2., članka 85. stavak 4., članka 90. stavak 1., članka 91. stavak 1., članka 95. stavak 3., članka 97. stavak 2. i članka 103. stavak 2. ovoga Zakona ministar je obvezan donijeti najkasnije u roku šest mjeseci od dana stupanja na snagu ovoga Zakona.
2. Nacionalno vijeće u sazivu iz članka 114. stavak 1. ovoga Zakona obvezno je donijeti Nacionalne sveučilišne, znanstvene i umjetničke kriterije najkasnije u roku devet mjeseci od imenovanja. Matični odbori predložiti će Nacionalnom vijeću znanstvene i umjetničke elemente Nacionalnih sveučilišnih, znanstvenih i umjetničkih kriterija najkasnije u roku tri mjeseca od imenovanja članova matičnog odbora. Rektorski zbor predložit će Nacionalnom vijeću nastavne i stručne elemente Nacionalnih sveučilišnih, znanstvenih i umjetničkih kriterija najkasnije u roku šest mjeseci od stupanja na snagu ovoga Zakona. Do početka važenja Nacionalnih sveučilišnih, znanstvenih i umjetničkih kriterija primjenjuju se važeći propisi.
3. Zbor veleučilišta obvezan je donijeti Nacionalne veleučilišne kriterije najkasnije u roku tri mjeseca od stupanja na snagu ovoga Zakona. Do početka važenja Nacionalnih veleučilišnih kriterija primjenjuju se važeći propisi.
4. Pravilnik iz članka 56. stavak 2. i članka 77. stavak 6. visoko učilište je obvezno donijeti najkasnije u roku šest mjeseci od dana stupanja na snagu ovoga Zakona.

***Upisnici i evidencije***

**Članak 118.**

1. Danom stupanja na snagu ovoga Zakona ukida se Upisnik znanstvenih organizacija.
2. Visoko učilište obvezno je ustrojiti evidencije i zbirke podataka propisane člankom 75. ovoga Zakona najkasnije u roku jedne godine od dana stupanja na snagu pravilnika iz članka 75. stavak 4. ovoga Zakona.

***Prestanak važenja ranije važećih propisa***

**Članak 119.**

1. Danom stupanja na snagu ovoga Zakona prestaje važiti Zakon o znanstvenoj djelatnosti i visokom obrazovanju (Narodne novine, broj: 123/03, 198/03, 105/04, 174/04, 02/07, 46/07, 45/09, 63/11, 94/13, 139/13, 101/14, 60/15, 131/17).
2. Propisi doneseni na temelju Zakona iz stavka 1. ovoga članka primjenjivati će se nakon prestanka njegova važenja, sve do donošenja odgovarajućih propisa prema ovome Zakonu, osim ako su u suprotnosti s odredbama ovoga Zakona.

***Stupanje na snagu***

**Članak 120.**

Ovaj Zakon stupa na snagu osmoga dana od dana objave u Narodnim novinama.